Elak ambil pemain Tottenham, United
Oleh KOSMO!

29 Oktober 2021, 4:59 pm
Oleh IRFAN BURHANUDDIN
TUMPUAN bagi saingan minggu ke-10 Liga Perdana Inggeris (EPL) kali ini tentunya terarah kepada aksi dua pasukan yang bergelut dengan prestasi tidak konsisten iaitu Tottenham Hotspur menentang Manchester United tengah malam ini.
Sebagai langkah selamat, para pengurus Fantasy Premier League (FPL) disarankan agar tidak mengambil mana-mana pemain daripada kedua-dua pasukan itu dengan mencari pilihan-pilihan lain yang lebih selamat.
Hari ini, Kosmo! berkongsi tips bagi membolehkan para pengurus FPL melakukan pertaruhan terbaik dalam usaha memburu mata maksimum untuk saingan minggu ini.
PENJAGA GOL
FERNANDEZ bakal menggantikan ketiadaan penjaga gol utama Brentford, David Raya yang tersisih selama lima bulan kerana kecederaan Posterior Cruciate Ligament (PCL) untuk aksi menentang Burnley malam ini.
PERTAHANAN
LIVRAMENTO begitu cemerlang dalam setiap perlawanan sejak berhijrah dari Chelsea ke Southampton musim ini termasuk satu gol minggu lalu. Van Dijk dan Chilwell mampu memberikan mata clean sheet kepada anda.

TENGAH
FODEN muncul pemain terbaik City minggu lalu selepas meledak dua gol dan mencipta satu bantuan jaringan. Selain itu, Mount juga boleh menjadi harapan selepas merakamkan hatrik pertamanya bersama Chelsea minggu lepas.
PENYERANG
VARDY tidak pernah mengecewakan setiap kali turun menentang pasukan-pasukan besar Eropah dan dijangka mampu menghasilkan impak positif ke atas Arsenal. Hee-chan pula muncul pemain terbaik Asia dalam saingan EPL setakat ini.
KAPTEN
SALAH terus diberikan peranan sebagai kapten berdasarkan kecemerlangannya yang kini mendahului senarai penjaring terbanyak EPL setakat ini. Tidak mustahil Salah mampu sekali lagi meledak hatrik seperti minggu lepas.
JADUAL PERLAWANAN
SABTU
LEICESTER lwn ARSENAL
Siaran langsung Astro 813, 7.30 mlm
BURNLEY lwn BRENTFORD
Aksi berlangsung pada pukul 10 mlm
LIVERPOOL lwn BRIGHTON
Siaran langsung Astro 811, 10 mlm
MAN. CITY lwn C. PALACE
Siaran langsung Astro 812, 10 mlm
NEWCASTLE lwn CHELSEA
Siaran langsung Astro 813, 10 mlm
WATFORD lwn SOUTHAMPTON
Aksi berlangsung pada pukul 10 mlm
AHAD
TOTTENHAM lwn MAN. UNITED
Siaran langsung Astro 813, 12.30 tgh mlm
NORWICH lwn LEEDS
Siaran langsung Astro 813, 10 mlm
ISNIN
A. VILLA lwn WEST HAM
Siaran langsung Astro 813, 12.30 tgh mlm
SELASA
WOLVES lwn EVERTON
Siaran langsung Astro 813, 4 pagi – K!ONLINE


Penunggang basikal nyaris dilanggar, tukar lorong secara melulu
Oleh NABIL AIMAN NOR AZWAN

29 Oktober 2021, 4:51 pm
PETALING JAYA – Seorang penunggang basikal nyaris dilanggar sebuah kereta akibat menukar lorong paling kanan ke kiri jalan secara tiba-tiba dalam keadaan gelap.
Tindakan penunggang basikal tersebut mengundang kemarahan orang ramai kerana ia bukan sahaja membahayakan nyawa malah menyusahkan pengguna jalan raya lain.
Menerusi sebuah video berdurasi satu minit, penunggang basikal berkenaan dengan jelas menukar laluan tanpa menghiraukan kenderaan di jalan raya sehingga membahayakan diri sendiri.
Video berkenaan mendapat lebih 2,700 reaksi dan dihujani lebih 1,700 komen di media sosial Facebook.
Salah seorang pengguna @Eleonie Adimer berkata, tindakan lelaki berkenaan bukan sahaja membahayakan nyawa sendiri malah telah memburukkan imej berbasikal.
“Berbasikal tak salah tapi banyak orang salah pada tempatnya. Jalan raya macam itu bukan tempat main basikal, sangatlah bahaya sayangilah nyawa anda.” jelasnya

Sementara itu, @Jack As berkata, sekiranya berlaku kejadian yang tidak diingini, jangan salahkan pemandu lori sebaliknya salahkan diri sendiri.
“Ini ialah contoh, kalau pemandu yang bawa kereta itu panik dan kakinya tertekan minyak, macam kes yang perempuan langgar basikal lajak itu. Kalau dah jadi kes macam itu jangan salah pemandu pula,” ujarnya.– K! ONLINE.


Doktor tinggalkan pesakit dalam dewan bedah untuk makan
Oleh KOSMO!

29 Oktober 2021, 4:36 pm
BOSTON, MASSCHUSTEES – Seorang pakar bedah di Amerika Syarikat yang meninggalkan pesakitnya di dalam dewan bedah untuk makan tengah hari di dalam kereta sebelum tertidur didenda sebanyak AS$5,000 (RM20,700), lapor akhbar New York Post semalam.
Dr. Tony Tannoury yang merupakan pakar bedah tulang belakang dari Pusat Perubatan Boston (BMC) mengaku kepada Lembaga Pendaftaran Massachusetts dalam Perubatan bahawa dia  telah terlepas daripada melakukan pembedahan buku lali kecemasan seorang pesakit pada November 2016.
Menurut perintah persetujuan yang dikeluarkan Isnin lalu, Tannoury yang membawa pesakit ke dalam dewan pembedahan sebagai pakar bedah yang merawat, kemudiannya meninggalkan hospital itu untuk membeli sesuatu untuk dimakan di dalam keretanya, lalu tertidur.
Doktor lelaki berusia 54 tahun itu tidak kembali ke dewan pembedahan sehingga keesokan harinya dan ketua residen terpaksa melakukan pembedahan tersebut.
Tannoury dikenakan denda berjumlah AS$5,000 kerana ‘menghilangkan keyakinan awam terhadap integriti profesion perubatan’.
Dia juga diperintahkan untuk menyelesaikan kursus profesionalisme dan menyemak peraturan untuk penyelia. – AGENSI


Bajet 2022: Guru dapat RM100
Oleh MOHD RIDZAUDDIN ROSLAN

29 Oktober 2021, 4:52 pm
PETALING JAYA- Kerajaan buat pertama kalinya bersetuju menyediakan Insentif Khas Alat Bantuan Mengajar sekali bayar sebanyak RM100 sebagai menghargai peranan guru-guru ketika sesi Pengajaran dan Pembelajaran di Rumah (PdPR).
Menteri Kewangan, Tengku Datuk Seri Zafrul Tengku Abdul Aziz, menerusi bantuan itu, lebih 400,000 guru sekolah di Kementerian Pendidikan bakal menikmati manfaat itu.
“Selain itu, kerajaan akan terus menaik taraf
sekolah-sekolah daif dengan peruntukan dinaikkan kepada RM746 juta.
“Sebilangan besar peruntukan ini adalah untuk menaik taraf sekolah daif dengan 112 projek di Sabah dan 165 projek di Sarawak,” katanya di Dewan Rakyat tadi. -K! ONLINE


Bajet 2022: RM80 juta untuk perlindungan sosial suri rumah dan balu
Oleh NUR HUDA MUSA

29 Oktober 2021, 5:00 pm
PETALING JAYA – Kerajaan memperuntukkan sebanyak RM80 juta untuk perlindungan sosial kepada suri rumah dan balu melalui Program Kasih Suri.
Menteri Kewangan, Tengku Datuk Seri Zafrul Abdul Aziz Dewan Rakyat berkata, program itu bermatlamat untuk memberi perlindungan sosial kepada surirumah dan balu melalui caruman Kumpulan Wang Simpanan Pekerja (KWSP) dan Perkeso.
“Kerajaan juga mewajibkan pelantikan sekurang-kurangnya seorang pengarah wanita bagi semua syarikat senaraian awam.
“Selain itu juga, RM5 juta peruntukan kepada Yayasan Kepimpinan Wanita bagi merancakkan penyertaan wanita dalam sektor ekonomi,” katanya ketika membentangkan Bajet 2022 di Dewan Rakyat sebentar tadi.
Dalam pada itu juga, Tengku Zafrul mengumumkan kerajaan bersetuju memperuntukkan RM13 juta
Khas untuk Bahagian D11 Polis Diraja Malaysia (PDRM) bagi Siasatan Seksual, Wanita dan Kanak-kanak. – K! ONLINE


Bajet 2022: Fokus tiga Paksi Utama
Oleh NUR HUDA MUSA

29 Oktober 2021, 4:20 pm
PETALING JAYA – Bajet 2022 akan bertemakan keluarga Malaysia dengan memberi fokus kepada tiga Paksi Utama.
Menteri Kewangan, Tengku Datuk Seri Zafrul Abdul Aziz Dewan Rakyat berkata, tiga Paksi Utama itu terdiri daripada memperkukuhkan pemulihan, membina daya tahan dan memacu pembaharuan.
Beliau berkata demikian ketika membentangkan Bajet 2022 di Dewan Rakyat sebentar tadi. – K! ONLINE


Bajet 2022: Bantuan RM2,000 menerusi BKM
Oleh MOHD RIDZAUDDIN ROSLAN

29 Oktober 2021, 4:26 pm
PETALING JAYA- Kerajaan bersetuju untuk menyalurkan bantuan sebanyak RM2,000 menerusi Bantuan Keluarga Malaysia (BKM) bagi mengurangkan bebanan rakyat menghadapi pandemik Covid-19.
Menteri Kewangan, Tengku Datuk Seri Zafrul Tengku Abdul Aziz berkata, bantuan itu akan melibatkan isi rumah yang mempunyai tiga orang anak dan lebih selain purata pendapatan bulanan dibawah RM2,500 sebulan.
“Bantuan kali ini adalah yang tertinggi berbanding sebelum ini di mana Bantuan Prihatin Rakyat (BPR) hanya memperuntukkan sebanyak RM1,800.
“Bantuan tunai langsung itu ditambah baik dengan memperkenalkan BKM untuk memberi lebih tumpuan kepada mereka yang terkesan,” katanya ketika membentangkan Bajet 2022 di Dewan Rakyat sebentar tadi. -K! ONLINE


Bajet 2022: Warna pic lembut jadi pilihan Tengku Zafrul
Oleh NUR HUDA MUSA

29 Oktober 2021, 3:50 pm
PETALING JAYA – Menteri Kewangan, Tengku Datuk Seri Zafrul Tengku Abdul Aziz meninggalkan Kementerian Kewangan menuju ke Parlimen bagi Pembentangan Bajet 2022 pukul 3 petang tadi.
Tengku Zafrul turun daripada pejabatnya menuju ke lobi utama kementerian sebelum menyertai bacaan doa yang diketuai Pegawai Hal Ehwal Islam Kementerian Kewangan, Ustaz Mohamad Zukrillah Ismail.
Beliau mengenakan baju Melayu berwarna pic lembut (soft peach) lengkap dengan samping sambil memegang beg sampul hitam dengan tenunan emas yang mengandungi teks ucapan Belanjawan 2022.
Turut mengiringi Tengku Zafrul ke Parlimen ialah kedua-dua Timbalannya, Mohd. Shahar Abdullah dan Yamani Hafez Musa. – K! ONLINE


Bajet 2022: Syarat kelayakan kebajikan dinaikkan
Oleh NUR HUDA MUSA

29 Oktober 2021, 4:33 pm
PETALING JAYA – Kerajaan mengumumkan syarat Kelayakan Kebajikan terkini dinaikkan kepada RM1,169 berbanding RM980 sebelum ini.
Menteri Kewangan, Tengku Datuk Seri Zafrul Abdul Aziz Dewan Rakyat berkata, kerajaan juga memperuntukkan RM25 juta Kepada Yayasan Keluarga Malaysia bagi usaha melindungi kebajikan dan pendidikan anak-anak.
“Sebanyak RM32.4 billion turut diperuntukkan untuk Kementerian Kesihatan (KKM), pertuntukan yang kedua terbesar selepas sektor pendidikan,” katanya ketika membentangkan Bajet 2022 di Dewan Rakyat sebentar tadi.
Dalam pada itu, kerajaan juga bersetuju untuk menambah RM4 billion khusus untuk meneruskan usaha menangani Covid-19 dan meningkatkan kapasiti kesihatan awam.- K! ONLINE


Bajet 2022 : Tengku Zafrul menuju ke Parlimen
Oleh MOHD. HUSNI MOHD. NOOR

29 Oktober 2021, 4:00 pm
PUTRAJAYA – Menteri Kewangan, Tengku Datuk Seri Zafrul Tengku Abdul meninggalkan Kementerian Kewangan kira-kira jam 3.10 petang tadi untuk menuju ke Parlimen bagi pembentangan Bajet 2022.
Tengku Zafrul yang segak dengan baju Melayu warna ‘peach’ dan bersamping terlebih dahulu mengaminkan doa yang dibaca Pegawai Hal Ehwal Islam Kementerian Kewangan, Ustaz Mohamad Zukrillah Ismail di lobi kementerian.
Beliau turut dilihat memegang beg sampul hitam dengan tenunan emas yang mengandungi teks ucapan Belanjawan 2022.
Turut sama mengiringi beliau termasuk kedua-dua timbalannya, Mohd. Shahar Abdullah dan Yamani Hafez Musa yang juga berbaju Melayu.
Sebelum ini, Tengku Zafrul sebelum ini dilaporkan berkata, Belanjawan 2022 akan menumpukan kepada strategi 3M iaitu Memulih Kehidupan, Membina Semula Daya Tahan dan Memangkin Pembaharuan.
Menurutnya, kerajaan akan terus komited membantu rakyat yang masih terjejas serta menyokong kelangsungan perniagaan dalam Belanjawan 2022. – K! ONLINE


Bajet 2022: Bantuan RM500 buat bapa, ibu tunggal
Oleh MOHD RIDZAUDDIN ROSLAN

29 Oktober 2021, 4:36 pm
PETALING JAYA- Bantuan tambahan sebanyak RM500 akan disalurkan kepada golongan ibu dan bapa tunggal yang mempunyai anak tanggungan dan berpendapatan bulanan sehingga RM5,000 sebulan.
Menteri Kewangan, Tengku Datuk Seri Zafrul Tengku Abdul Aziz berkata, selain itu, bantuan tambahan sebanyak RM300 akan diberikan kepada isi rumah warga emas.
“Ini bermakna, kepada ibu atau bapa tunggal dengan tiga anak atau lebih, layak mendapat Bantuan Keluarga Malaysia (BKM) maksimum sebanyak RM2,500.
“Secara keseluruhan, BKM akan memanfaatkan lebih 9.6 juta penerima dengan peruntukan RM8.2 bilion  iaitu peningkatan berbanding 8.6 juta penerima dengan peruntukan RM7 bilion di bawah Bantuan Prihatin Rakyat (BPR),” katanya di Dewan Rakyat tadi. -K! ONLINE


Sebulan ghaib, rupa-rupanya Instagram Caprice kena gantung
Oleh SAIRUL ZAMRI MISRANI

29 Oktober 2021, 3:10 pm
PETALING JAYA – Hampir sebulan ghaib dan menghilangkan diri daripada media sosial sehingga menimbulkan tanda tanya, penyanyi rap popular Caprice akhirnya membuat kemunculan semula dalam Instagram sekali gus meleraikan misteri kehilangannya sebelum ini.
Caprice atau nama sebenarnya Ariz Ramli, 33, berkata, akaun Instagramnya disekat pengendali platform berkenaan sejak 4 Oktober lalu kerana dikatakan mengandungi unsur buli dan gangguan seksual.
“Akaun kena suspended (gantung) sebab video terakhir 4 Oktober lalu banyak kali kena report (lapor).
“Insya-Allah minggu ini dapat post (buat hantaran) semula nanti,” katanya.
Terdahulu, misteri kehilangan rapper kontroversi itu menjadi tanya tanya dan persoalan netizen selepas lama menyepi dalam platform itu.
Meninjau laman Instagram pelantun lagu Kau Hade itu kali terakhir memuat naik video ulasan pada 8 Oktober lalu dengan menyentuh mengenai isu gangguan seksual dalam kalangan rakan sekerja.

Sehari sebelum itu, Caprice turut mengulas mengenai isu sama namun menggunakan berita membabitkan lelaki beruniform dipercayai tentera sedang menghisap jari seorang jurujual wanita.
Pada masa sama, Caprice berkata, kemungkinan akaun Instagramnya akan terus dipadam sekiranya dia terus melanggar garis panduan yang ditetapkan pengendali platform popular berkenaan. Setakat ini, Instagram juga telah memadam lima hantaran dalam Instagram Caprice dari tarikg 4 hingga 8 Oktober.
Mengikut perancangan, Caprice sepatutnya melancarkan single rap terbaharunya, Tiger of Al Quds pada 21 Oktober lalu selepas ditangguhkan daripada tarikh asal iaitu 10 Oktober.
Lagu dan muzik video berkenaan telah dirakamkan di Jordan dan Mesir ketika dia cuba untuk memasuki Palestin demi melunaskan misi kemanusiaannya di Palestin sebelum ini.
Nama Caprice menjadi sebutan susulan isu tidak sebulu dengan pendakwah bebas, Ebit Lew akibat permasalahan yang timbul semasa misi bantuan kemanusiaan Palestin sejak Jun lalu. – K! ONLINE


Kelantan catat 23 kes varian Delta dalam tempoh 9 hari
Oleh ROSALWANI CHE SOH

29 Oktober 2021, 4:21 pm
KOTA BHARU- Jabatan Kesihatan Negeri Kelantan (JKNK) mengesan 23 kes jangkitan Covid-19 melibatkan varian Delta di negeri ini dalam tempoh sembilan hari.
Pengarahnya, Datuk Dr. Zaini Hussin berkata, varian itu dikesan bermula 20 Oktober lalu sehingga semalam melalui kajian berterusan oleh Kementerian Kesihatan (KKM).
Menurutnya, selain itu, JKNK turut mengesan satu kes melibatkan varian Beta dalam tempoh sama.
“Sampel berkenaan diambil dari beberapa daerah di negeri ini sebelum dihantar oleh JKNK kepada KKM untuk diuji. Daripada sampel itu, kita telah mengenal pasti 23 kes varian Delta dan satu kes varian Beta dalam tempoh sembilan hari.
“Setakat ini, sebanyak 50 kes melibatkan varian Delta dan 27 varian Beta dilaporkan di Kelantan sehingga semalam,” katanya ketika dihubungi pemberita hari ini.
Mengulas lanjut, Zaini berkata, kadar jangkitan Covid-19 di Kelantan masih tinggi jika dibanding dengan negeri-negeri lain iaitu sebanyak 49 kes bagi setiap 10,000 populasi. – K! ONLINE.


Aguero sudah pulih sepenuhnya
Oleh AZIZAN HASHIM

29 Oktober 2021, 3:26 pm
IPOH – Jentera tengah Perak FC mantap kembali dengan kepulangan Sergio Aguero ke pangkuan pasukan untuk pertemuan dengan Terengganu FC dalam saingan Piala Malaysia di Stadium Perak, malam ini
Pemain tengah rajin dari Argentina itu mengalami kecederaan bahu yang teruk hingga tidak dapat beraksi dalam perlawanan menentang Selangor FC dan Kuching City FC dalam kumpulan B itu, sebelum ini.
Perkembangan itu melegakan pengendali sementara Perak FC, Mohd. Shahril Nizam Khalil ketika membuat perancangan bagi menghadapi Sang Penyu.
“Aguero sudah pulih sepenuhnya. Saya mencubanya dalam ketiga-tiga perlawanan persahabatan kami.
“Kehadirannya akan mengukuhkan lagi jentera tengah kami untuk digandingkan bersama Fi ( Firdaus Sayadi),” katanya.
Hakikat Perak FC bebas dari kecederaan melegakan Shahril yang berharap tuan rumah berupaya mengutip mata penuh malam ini.

Menurut jurulatih itu berdasarkan persembahan semasa, anak buahnya semakin menunjukkan peningkatan. – K! ONLINE.


Bajet 2022 : Ramai mahu pengeluaran RM10,000 KWSP
Oleh MOHD RIDZAUDDIN ROSLAN

29 Oktober 2021, 3:29 pm
PETALING JAYA- Rata-rata rakyat berharap agar Bajet 2022 yang akan dibentangkan oleh Menteri Kewangan, Tengku Datuk Seri Zafrul Tengku Abdul Aziz pada pukul 4 petang nanti memberikan pelbagai khabar gembira kepada setiap lapisan masyarakat.
Antara harapan disuarakan mereka ialah berharap agar kerajaan dapat mempertimbangkan memberikan bantuan secara ‘one-off’ berjumlah RM10,000 yang akan dikeluarkan menerusi Kumpulan Wang Simpanan Pekerja (KWSP).
Harapan itu dinyatakan rakyat menerusi ruangan komen di hantaran terbaru Facebook rasmi Tengku Zafrul apabila beliau memuat naik satu poster berkenaan Bajet 2022 tadi.
“RM10,000 one-off, harap ada dalam bajet, amin,” doa Juan Shahpuddin.
“Tidak dapat RM10,000 one-off, dapat RM5,000 pun sudah baik, kita tahu kerajaan mesti berat untuk lepaskan RM10,000 sekali gus, semoga doa kalian termakbul, semoga ada rezeki, amin,” kata Hilmi Rahman.
“KWSP one-off RM10,000 tanpa syarat harus dilaksanakan,” pinta Rockybalboa Man.

“Semoga KWSP RM10,000 one-off berjalan lancar dan dipermudahkan urusan rakyat tanpa syarat,” kata Mohdyusrir Yusrie.
Sementara itu, Tengku Zafrul menerusi hantaran Facebooknya turut meminta agar rakyat mendoakan pembentangan Bajet 2022 di Dewan Rakyat sebentar nanti berjalan lancar.
Katanya, bajet tersebut begitu penting bagi Keluarga Malaysia untuk mencapai agenda pemulihan yang akan membawa negara keluar daripada pandemik.
“Insya-Allah, bajet yang dirangka secara inklusif ini akan memastikan kesejahteraan, kelangsungan perniagaan dan juga pemulihan ekonomi kita semua,” jelasnya. -K! ONLINE


Pusat hiburan salah guna lesen restoran diserbu
Oleh SAFINA RAMLI

30 Oktober 2021, 10:45 pm
GEORGE TOWN – Tindakan sebuah pusat hiburan di pusat bandar raya ini yang menggunakan lesen restoran untuk menjalankan aktiviti hiburan mengundang padah apabila diserbu polis semalam.
Seramai 15 pengunjung warga asing ditahan bersama empat pekerja wanita warga asing yang berkhidmat sebagai pelayan pelanggan (GRO) semasa operasi kira-kira pukul 11 malam itu.
Ketua Jabatan Siasatan Jenayah Pulau Pinang, Senior Asisten Komisioner Rahimi Ra’ais berkata, pihaknya turut mengeluarkan kompaun kepada 39 pengunjung warga tempatan, manakala penjaga premis ditangkap dan dikenakan kompaun atas kesalahan menggaji pekerja asing tanpa permit.
Katanya, semasa serbuan, premis tersebut didapati sedang memainkan muzik dengan kuat selain tiada sebarang penjarakan fizikal.
“Modus operandi premis berkenaan yang menyalahgunakan lesen restoran adalah dengan menjalankan perniagaan makanan restoran pada awal operasi.
“Kemudian mereka menukar menjadi aktiviti seperti pusat hiburan dua jam sebelum premis ditutup pada pukul 12 tengah malam,” katanya di sini hari ini.

Menurutnya, kesemua tangkapan dibawa ke Ibu Pejabat Polis Daerah Timur Laut untuk siasatan lanjut.
Kes disiasat di bawah Seksyen 269 kanun Keseksaan serta Seksyen 55B, Seksyen 15(1)(C) dan Seksyen 6(1)(C) Akta Imigresen 1959/63. – K! ONLINE


Aksi cemerlang Arsenal benam Leicester
Oleh KOSMO!

30 Oktober 2021, 10:13 pm
LEICESTER – Arsenal meneruskan aksi cemerlang apabila melakar kemenangan ketiga berturut-turut selepas menewaskan Leicester City 2-0 dalam saingan Liga Perdana Inggeris (EPL) di Stadium King Power sebentar tadi.
The Gunners yang dikritik hebat pada awal musim kerana menampilkan aksi longlai dilihat mula mendapat rentak sebenar apabila menguasai hampir keseluruhan permainan menerusi gerakan-gerakan berbahaya.
Skuad kendalian Mikel Arteta itu memulakan perlawanan dengan langkah kanan apabila pemain pertahanan, Gabriel Magalhaes meletakkan Arsenal 1-0 di depan seawal minit kelima selepas menanduk masuk sepakan penjuru Bukayo Saka.
Gol awal itu nyata meletakkan pasukan tuan rumah berada dalam tertekan selain memberikan Arsenal semangat tambahan untuk melancarkan serangan demi serangan ke arah pintu gol The Foxes.
Pemain tengah, Emile Smith Rowe meletakkan Arsenal dalam keadaan lebih selesa apabila menjaringkan gol kedua pada minit ke-18 selepas bijak menghidu peluang ketika situasi kelam kabut di dalam kotak penalti Leicester.
Pasukan tuan rumah hampir merapatkan kedudukan pada minit ke-42 menerusi sepakan percuma James Maddison, namun penjaga gol Arsenal, Aaron Ramsdale bertindak cemerlang menafikan percubaan tersebut.

Bersambung separuh masa kedua, Leicester menampilkan aksi lebih meyakinkan apabila melancarkan serangan demi serangan ke arah pintu gol Arsenal tetapi dinafikan oleh ketangkasan Ramsdale.
Ketika perlawanan berbaki 15 minit, Arsenal mula mengendurkan asakan dan hanya sesekali mengancam pintu gol The Foxes kerana sedar tiga mata sudah berada dalam genggaman.
Walaupun Leicester berusaha untuk merapatkan jurang menerusi gandingan Jamie Vardy, Patson Daka dan Harvey Barnes, namun kedudukan tersebut kekal hingga tamat permainan. -K! ONLINE


Robot jadi ‘barista’ di kafe kopi
Oleh KOSMO!

30 Oktober 2021, 8:30 pm
JAKARTA – Sebuah kafe di Bandung menampilkan kelainan apabila menggunakan khidmat robot dengan teknologi kecerdasan buatan (AI) bagi menyajikan dan melayan pelanggan yang datang, lapor laman berita Suara.com.
Robot barista yang digelar OttenMatic itu bertugas untuk menyajikan kopi bertaraf antarabangsa dengan menggunakan teknologi terbaharu.
Ia diwujudkan sebagai satu bentuk penyesuaian pemilik premis di tengah-tengah wabak Covid-19.
“Kehadiran OttenMatic ini memudahkan orang ramai untuk menikmati kopi bermutu dengan kontak yang terhad untuk mematuhi peraturan kesihatan Covid-19,” kata pengasas bersama dan Ketua Pegawai Eksekutif Otten Coffee, Jhoni Kusno.
OttenMatic merupakan perintis industri kopi robotik di Indonesia.
Robot itu juga turut dilengkapi kemampuan rangsangan yang mampu mengesan jenis kopi yang diproses.

Ia juga mampu memberikan maklumat mengenai proses membuat kopi termasuk kaedah memanggang biji kopi, penggunaan alatan dan turut mampu menghidu aroma kopi yang sedang disediakan. – AGENSI


Tujuh pemancing terselamat bot dipukul ombak
Oleh WAT KAMAL ABAS

30 Oktober 2021, 10:33 pm
PARIT BUNTAR – “Saya hanya terbayang wajah isteri yang hamil tiga bulan dan anak-anak sepanjang melalui detik cemas apabila bot yang dinaiki dipukul ribut.”
Demikian kata seorang pemancing, Abdul Hafiz Abdul Hamid, 40, yang terselamat bersama tujuh rakan setelah bot mereka terbalik dibadai ribut di perairan Kuala Kurau.
Dia tidak menyangka melalui detik cemas itu walau pun telah berpuluh kali keluar memancing di laut serata perairan negara ini.
Menceritakan kejadian tersebut, katanya, tekong telah menghentikan bot pada jarak 50 meter sebelum sampai ke lokasi tempat memancing disebabkan laut mula bergelora.
“Tekong kemudian membawa bot merapati bot nelayan laut yang berhampiran apabila ombak laut setinggi lebih tiga meter memukul bot kami menyebabkan bot terbalik.
“Dua orang rakan sempat melompat masuk ke dalam bot nelayan manakala saya dan lima rakan yang lain tercampak ke dalam laut,” ceritanya.

Dia berpaut kuat pada dinding bot selama setengah jam semasa ombak sebelum diselamatkan oleh nelayan.
Seorang lagi pemancing, Mohd. Fakrullah Ahmad, 30, berkata, mereka menaiki bot itu pada jam 10 pagi di Changkat, Nibong Tebal dan bercadang untuk memancing disitu selama dua hari.
Tambahnya, segala peralatan memancing bernilai puluhan ribu ringgit serta pelbagai dokumen penting termasuk kad pengenalan hilang ditelan ombak. -K! ONLINE


Ebit dan keluarga kini di London, sempat titip nasihat buat pengikut
Oleh KOSMO!

30 Oktober 2021, 9:05 pm
PETALING JAYA – Selepas melawat Switzerland dan Perancis sejak minggu lalu, kini rombongan pendakwah terkenal, Ebit Lew bersama ahli keluarganya menyambung percutian mereka ke London, United Kingdom.
Menerusi perkongsian terbaharu di laman Facebooknya, Ebit melahirkan rasa syukur kerana rombongan kini berada di London.
“Alhamdulillah sampai London, semoga setiap langkah perjalanan jadi asbab kebaikan seluruh alam,” katanya pada hantaran di laman Facebook hari ini.
Pada hantaran itu juga, Ebit turut menitipkan beberapa nasihat kepada semua pengguna laman sosial dan juga pengikutnya.
“Seseorang itu dikatakan berakhlak saat boleh mencari kebaikan pada keburukan orang lain.
“Ikhlas mencari kekurangan dan kelemahan pada kebaikan diri sendiri, semua orang kata dia tak baik. Tapi kita nampak kebaikannya itulah akhlak dan sentiasa niat perbaiki diri sendiri dan rasa kekurangan diri sendiri itulah mencari keikhlasan,” tulisnya.

Nasihat Ebit lagi, sebaik dirinya, lebih baik orang lain dan seburuk orang lain lebih buruk dirinya.
“Sebaik-baik orang pasti ada kekurangannya, belajar kebaikannya, cari kebaikannya.
“Seburuk-buruk orang pasti ada baiknya. Belajar kebaikannya dan doakan hidayah buatnya, Ya Allah dia baik tapi dia lupa beri hidayah padanya.
“Tukar keburukannya kepada kebaikan dan beri juga kebaikan itu untuk saya,” kata Ebit. -K! ONLINE


Mangsa terperangkap banjir kilat sedalam 2 meter
Oleh NUR ANATI JUHARI

30 Oktober 2021, 11:12 pm
ALOR SETAR – Seorang mangsa dilaporkan terperangkap di tingkat atas rumahnya di Kampung Rotan, Mukim Jabi dekat sini berikutan banjir kilat pada petang tadi.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat (JBPM) Kedah, Mohamadul Ehsan Mohd. Zain berkata, pihaknya menerima panggilan berhubung kejadian pada pukul 5.34 petang.
Katanya, mangsa terperangkap berikutan paras air di kawasan tersebut mencecah dua meter.
“Mangsa telah diselamatkan pihak bomba dengan bantuan bot penyelamat,” katanya ketika dihubungi di sini hari ini.
Menurutnya, seramai 16 lagi mangsa dari tiga buah rumah di kampung tersebut dipindahkan ke kawasan selamat.
“Setakat ini 27 mangsa dari Kampung Machang Kudung dan Kampung Kotan telah diselamatkan dan operasi pemantauan dan menyelamat masih dijalankan,” ujarnya. – K! ONLINE


‘Karen’ tidak pakai pelitup muka dicari
30 Oktober 2021, 10:10 pm
KUALA LUMPUR – Gara-gara gagal mematuhi prosedur operasi standard (SOP) yang ditetapkan kerajaan, seorang wanita warga asing yang diberi gelaran ‘Karen’ oleh orang ramai kini sedang diburu oleh pihak polis.
Ketua Polis Daerah Brickfields, Asisten Komisioner Amihizam Abdul Shukor berkata, satu klip video berdurasi 20 saat tular di laman Twitter bertajuk ‘Spotted the karen making another scene at BSC! #KARENDIOR #KARENKLCC’ kira-kira pukul 11.30 malam semalam.
“Klip video tersebut memaparkan seorang wanita dipercayai warganegara asing berusia 51 tahun telah ditahan oleh pengawal keselamatan dan berlakunya pertengkaran di sebuah pusat beli-belah di kawasan Bangsar kerana tidak memakai pelitup muka ketika cuba memasuki pusat membeli-belah berkenaan.
“Hasil penelitian mendapati berlaku pelanggaran SOP yang ditetapkan oleh Majlis Keselamatan Negara (MKN),” katanya dalam satu kenyataan di sini hari ini.
Jelasnya, kes tersebut disiasat di bawah Seksyen 21a Akta 342 dan Peraturan 17(1) Peraturan-Peraturan Pencegahan dan Pengawalan Penyakit Berjangkit (PPPDPPB) 2021 kerana melanggar SOP yang ditetapkan kerajaan.
“Orang ramai dinasihatkan untuk tidak membuat sebarang spekulasi berkaitan video tular ini bimbang mendatangkan kegusaran awam dan sebarang perlanggaran SOP di bawah Akta Pencegahan dan Pengawalan Penyakit Berjangkit 1988 boleh dikenakan tindakan undang-undang,” ujarnya.

Saksi awam yang mempunyai maklumat berkaitan kes ini diminta hadir ke mana-mana balai polis berdekatan untuk memberi keterangan atau boleh salurkan maklumat kepada Hotline Polis Brickfields di talian 03-2297 9222 serta Hotline Polis Kuala Lumpur, 03-2115 9999. – K! ONLINE


Laporan bedah siasat remaja meninggal lepas vaksin belum lengkap
Oleh ASLIZA MUSA

30 Oktober 2021, 10:59 pm
IPOH – Jabatan Kesihatan Negeri (JKN) Perak menunggu laporan lengkap bedah siasat terhadap seorang remaja lelaki berusia 15 tahun yang meninggal dunia Ahad lalu, iaitu sehari selepas menerima suntikan dos kedua vaksin Covid-19.
Pengarahnya, Datuk Dr. Ding Lay Ming berkata, kesemua sampel tisu dalam badan remaja itu telah dihantar untuk pemeriksaan lanjut oleh Pakar Perubatan Forensik Patologi Hospital Raja Permaisuri Bainun (HRPB).
“Laporan bedah siasat ini dikategorikan masih belum lengkap kerana masih terdapat keputusan ujikaji yang belum diterima.
“Pihak kami masih menunggu laporan bedah siasat yang lengkap bagi mengetahui punca sebenar kematian remaja terbabit,” katanya dalam kenyataan yang dimuat naik di laman Facebook JKN Perak di sini hari ini.
Beliau memberitahu, pihaknya dimaklumkan mengenai kematian remaja itu pada Ahad lalu selepas dia disahkan meninggal dunia di sebuah hospital swasta di Ipoh.
Katanya, remaja itu menerima dos kedua vaksin Covid-19 pada Sabtu lalu di Pusat Pemberian Vaksin (PPV) Sekolah Menengah Kebangsaan (SMK) Gunung Rapat dan dilaporkan hanya mengalami sakit di tempat suntikan selepas vaksinasi.

“Remaja itu dimaklumkan tidak mempunyai sebarang alahan terhadap vaksin atau ubat dan tidak diketahui mempunyai sebarang penyakit kronik.
“Dia juga tidak memaklumkan sebarang masalah atau komplikasi selepas menerima suntikan dos pertama,” katanya.
Beliau berkata, pada pukul 9.30 pagi Ahad lalu iaitu sehari selepas suntikan vaksin tersebut, remaja itu ditemui dalam keadaan sesak nafas dan tidak sedarkan diri di rumahnya.
“Remaja itu telah dibawa ke sebuah hospital swasta di Ipoh untuk rawatan kecemasan namun disahkan telah meninggal dunia pada pukul 10.40 pagi.
“Bedah siasat telah dijalankan pada hari sama pukul 3.40 petang dan mendapati terdapat penyempitan saluran paru-paru (Spontaneous Bronchospasm),” katanya. – K! ONLINE


Remaja lemas ketika mandi air terjun
30 Oktober 2021, 10:05 pm
SELAYANG – Seorang remaja lelaki ditemui lemas ketika mandi bersama empat orang rakannya yang lain di air terjun Ulu Yam, Kampung Sungai Tua Baru, di sini hari ini.
Penolong Pengarah Operasi Jabatan Bomba dan Penyelamat Malaysia (JBPM) Selangor, Hafisham Mohd. Noor berkata, mangsa yang lemas dikenali sebagai Muhammad Hafiz Khalil berusia 17 tahun.
Menurutnya, pihak bomba menerima panggilan kecemasan pada pukul 3.45 petang dan menggerakkan pasukan penyelamat ke lokasi kejadian.
“Setibanya di lokasi kejadian pada pukul 4.15 petang, pihak bomba melakukan gerakan mencari mangsa melalui kaedah ‘water surface rescue’ menggunakan peralatan ‘grapling iron’.
“Mangsa berjaya ditemui pada pukul 4.42 petang dan disahkan meninggal dunia oleh pihak Kementerian Kesihatan (KKM),” katanya dalam satu kenyataan di sini hari ini.
Tambahnya, mayat mangsa telah diserahkan kepada pihak polis untuk tindakan lanjut. – K! ONLINE


Selangor FC mudah ‘belasah’ Kuching City
Oleh MUHAMAD ARDIE PUTRA SUHAIMI

30 Oktober 2021, 11:16 pm
PETALING JAYA – Pasukan Selangor FC menunjukkan belang selepas mudah menewaskan Kuching City 5-1 pada aksi peringkat Kumpulan C saingan Piala Malaysia sebentar tadi.
Pada aksi di Stadium MB Petaling Jaya itu, skuad kendalian Karsten Neitzel terpaksa mempertaruhkan pemain muda selepas kehilangan beberapa tonggak utama terutama penyerang import, Ifedayo Olusegun.
Bagaimanapun, situasi tersebut tidak menjadi masalah buat skuad Gergasi Merah yang mendahului seawal minit pertama hasil ledakan perancang Myanmar, Hein Htet Aung.
Kelebihan Selangor tidak bertahan lama apabila pasukan pelawat dihadiahkan sepakan penalti yang berjaya disudahkan Michael Ijezie pada minit ke-10.
Bersambung pada babak kedua, Selangor memperkemaskan jentera serangan dan kembali mendahului saingan menerusi ledakan Ahmad Danial Asri pada minit ke-56.
Tuah terus memihak pasukan tuan rumah apabila pengadil menghadiahkan sepakan penalti yang berjaya disempurnakan oleh kapten, Safuwan Baharudin berselang sembilan minit kemudian.

Ahmad Danial menambah derita skuad kendalian Irfan Bakti Abu Salim dengan jaringan kedua peribadi serta gol keempat buat Selangor pada minit ke-79.
Pemain gantian, Sean Eugene Selvaraj melengkapkan kemenangan bergaya pasukan Selangor apabila meledak pada masa kecederaan untuk memastikan keputusan 5-1 kekal sehingga tamat perlawanan.
Keputusan itu menyaksikan Selangor mengutip enam mata di kedudukan kedua kumpulan C manakala Kuching City kekal dengan satu mata selepas mengharungi tiga perlawanan. – K! ONLINE


Ekonomi dijangka rancak dengan pembukaan empat pintu baharu sempadan
Oleh MASTURAH SURADI

30 Oktober 2021, 8:06 pm
KOTA TINGGI – Pembukaan empat pintu sempadan antarabangsa baharu negara, bakal merancakkan semula ekonomi bermula tahun hadapan.
Menteri Dalam Negeri, Datuk Seri Hamzah Zainudin berkata, pihaknya telah bersedia untuk menerima kemasukan pelancong luar negara selepas pengumuman pembukaan pintu sempadan termasuklah di Terminal Feri Desaru Coast di sini.
Katanya, tiga lagi pintu sempadan antarabangsa iaitu di Teluk Malano dan Baleh di Sarawak serta Silika, Terengganu kini dalam pembinaan.
“Di Sarawak dalam pembinaan, Terengganu tidak lama lagi dalam tahun ini atau awal tahun depan dibuka juga dalam pembinaan yang telah bermula bulan Julai lalu.
“Semua kemudahan dalam pembinaan. Insya-Allah akan digunakan secepat mungkin. Ini kerana kita hendak memberi ruang orang masuk dan dari segi sektor ekonomi berjalan lancar.
“Setakat ini di Sarawak ada masalah sebab ia melibatkan kawasan begitu pedalaman sangat menyebabkan hubungan pintu masuk dan jalan besar ada isu. Namun baru-baru ini saya ada bincang dengan kerajaan negeri Sarawak ia boleh selesai dan kita akan umumkan secepat mungkin,” katanya.

Beliau berkata demikian pada sidang akhbar selepas melakukan lawatan ke Terminal Feri Desaru Coast, Kota Tinggi, hari ini.
Terdahulu, media melaporkan kerajaan kini dalam usaha mewartakan pintu masuk imigresen baharu melibatkan laluan laut di Sabah dan Terengganu selain laluan darat di Sarawak. -K! ONLINE


Harap majikan swasta beri cuti tanpa rekod hari kedua Deepavali
Oleh LUQMAN RIDHWAN MOHAMED NOR

30 Oktober 2021, 6:39 pm
PUTRAJAYA – Majikan swasta diharap dapat memberikan cuti tanpa rekod satu hari pada Jumaat depan kepada pekerjanya yang beragama Hindu sempena perayaan Deepavali sebagaimana dilaksanakan kerajaan.
Menteri Sumber Manusia, Datuk Seri M. Saravanan berkata, beliau berharap majikan swasta dapat memperhalusi dan mempertimbangkan langkah tersebut.
“Saya ingin mengucapkan terima kasih kepada kerajaan kerana telah memberikan kemudahan cuti tanpa rekod selama satu hari kepada pegawai perkhidmatan awam beragama Hindu sempena perayaan Hari Deepavali.
“Cuti pada hari berikutnya menjadi tambahan kepada cuti umum Hari Deepavali yang telah berkuat kuasa sejak tahun 2018,” katanya dalam satu kenyataan hari ini.
Justeru, Saravanan berharap langkah sama dapat dilakukan oleh majikan swasta.
“Ini memandangkan selepas hari kedua perayaan Deepavali adalah hujung minggu dan ini akan memberikan lebih masa kepada pekerja untuk diluangkan bersama keluarga sempena sambutan perayaan itu,” katanya. – K! ONLINE


Impian tunai umrah akhirnya tercapai selepas setahun
Oleh SITI A'ISYAH SUKAIMI

30 Oktober 2021, 6:46 pm
SEPANG – Perasaan syukur, gembira dan teruja dirasai sekumpulan 100 jemaah umrah di bawah kendalian Andalusia Travel & Tours Sdn. Bhd. apabila berpeluang menunaikan ibadah tersebut selepas menunggu lebih setahun susulan pandemik Covid-19.
Kesemua jemaah tersebut termasuk empat mutawif adalah kumpulan ketiga daripada syarikat tersebut sekali gus terbesar berlepas ke Jeddah, Arab Saudi, semalam menerusi penerbangan Saudi Arabian Airlines pukul 7 malam serta akan pulang ke tanah air pada November ini.
Pengerusi Eksekutif Andalusia Travel & Tours Sdn. Bhd., Datuk Md. Daud Che Ngah berkata, kumpulan jemaah tersebut tiba di Jeddah sebelum bergerak ke Madinah dan akan memasuki Mekah pada 4 November.
Menurutnya, segala persiapan berjalan dengan lancar dan walaupun perlu mematuhi prosedur operasi standard (SOP), ia tidak menjadi kekangan atau masalah kepada pengurusan jemaah umrah di bawah syarikat tersebut.
“Disebabkan pandemik Covid-19, segala persiapan kursus umrah kepada semua jemaah dibuat secara dalam talian. Kita turut berkomunikasi dengan pihak di sana bagi mendapatkan maklumat lanjut.
“Biarpun terdapat SOP, kita dapati perjalanan untuk menunaikan ibadah termasuk tawaf dan saie selain ke Raudhah dan makam Rasulullah SAW di Masjid Nabawi, Madinah tidak menghadapi masalah,” katanya kepada Kosmo! di sini hari ini.

Ujarnya lagi, kapasiti yang dihadkan juga melancarkan lagi perjalanan menunaikan ibadah berikutan semua jemaah perlu mematuhi SOP ditetapkan dan ia sekali gus memudahkan mereka.
Tambah beliau, seramai 12,000 jemaah umrah sudah berdaftar dengan Andalusia Travel & Tours Sdn. Bhd. untuk menunaikan ibadah sebelum pandemik Covid-19 dan mereka diberi peluang dalam tempoh tiga tahun ini untuk melaksanakan ibadah tersebut. – K! ONLINE


Remaja lemas ditemui ketika azan asar
Oleh MUHAMMAD ZIKRI

30 Oktober 2021, 7:40 pm
PONTIAN – Remaja yang dilaporkan hilang semasa dalam perjalanan pulang menangkap udang bersama bapanya ditemui lemas oleh pasukan mencari dan menyelamat (SAR) di Sungai Benut, di sini petang tadi.
Komander Operasi Balai Bomba dan Penyelamat (BBP) Pontian, Penolong Penguasa Bomba Azhar Abdul Jalil berkata, mayat Mohd. Akmal Jamaluddin, 17, ditemui pada pukul 4.07 petang kira-kira 50 meter dari lokasi dia terjatuh dan tersangkut di bawah tunggul kayu.
“Jenazah mangsa diserahkan kepada polis dan dihantar ke Hospital Pontian untuk dibedah siasat,” katanya ketika dihubungi hari ini.

Menceritakan semula kejadian itu, bapa mangsa, Jamaluddin Jamil, 58, berkata, mereka bertolak dari Jeti Nelayan Tampok Laut pada pukul 9 pagi untuk menangkap ikan di Sungai Pinggan.
Ujar pemandu lori itu, semasa menjaring udang, anaknya mengalami sakit perut dan mengambil keputusan untuk pulang ke rumah di Kampung Permatang Sepam Darat.
“Setibanya di kawasan kejadian pukul 11.50 pagi, pandangan saya menjadi gelap menyebabkan terlanggar tunggul kayu. Arwah tercampak dari bot.

“Pada awalnya arwah boleh berenang, tetapi selepas dua tiga minit dia tenggelam. Saya berusaha menyelamatkannya tetapi tidak terdaya,” katanya ketika ditemui di bilik mayat Hospital Pontian di sini.
Tambahnya, arwah baru sahaja keluar Hospital Sultanah Aminah, Johor Bahru, tiga minggu lalu akibat terjatuh motosikal
“Sebelum ini dia tidak pernah ikut saya turun ke laut, tetapi hari ini dia beria-ria nak ikut tangkap udang. Saya reda mungkin ini takdirnya dia mahu ‘pergi’,” ujarnya. -K! ONLINE


Banjir kilat, kereta tenggelam di Pokok Sena
Oleh NUR ANATI JUHARI

30 Oktober 2021, 7:21 pm
ALOR SETAR – Kawasan perumahan di beberapa buah kampung serta jalan di Jabi dan Pekan Pokok Sena dekat sini dilanda banjir kilat berikutan hujan lebat lebih dua jam, pada petang tadi.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat (JBPM) Kedah, Mohamadul Ehsan Mohd. Zain berkata, sejumlah rumah terletak di Kampung Machang Kurung terjejas dalam kejadian tersebut.
Menurut beliau, pihaknya menerima panggilan kecemasan berhubung kejadian pada pukul 4.10 petang sebelum bergegas ke lokasi berkenaan.
Keadaan banjir kilat di Kampung Machang Kudung yang dinaiki air akibat hujan lebat pada petang tadi.
“Kita dapati lima buah rumah telah dimasuki air dan 11 mangsa daripada tiga keluarga terlibat dalam kejadian tersebut.
“Mereka dipindahkan sementara ke rumah jiran berhampiran selepas rumah dinaiki air sehingga paras 0.5 meter,” ujarnya ketika dihubungi sebentar tadi.
Tambahnya, laluan utama ke Pekan Pokok Sena turut dinaiki air berikutan air deras yang melalui Jabi ke pekan berkenaan selain turut menjejaskan beberapa buah kampung berdekatan.

“Setakat sekarang, operasi masih dijalankan dan jumlah sebenar mangsa serta kenderaan terperangkap masih belum diketahui,” jelasnya. – K! ONLINE


Aksi ‘pelesit’ penunggang motosikal elak kemalangan
Oleh KOSMO!

30 Oktober 2021, 7:56 pm
PETALING JAYA – Hanya beberapa saat sahaja memisahkan dirinya dengan ajal.
Itulah situasi yang dialami seorang penunggang motosikal selepas dapat mengelak kemalangan dengan sebuah kereta.
Aksi cemas itu dirakam kamera papan pemuka sebuah kereta sebelum tular di laman Facebook hari ini.
Menerusi rakaman berdurasi 40 saat itu, kelihatan sebuah kereta membelok ke kanan sebelum ‘kelibat’ sebuah motosikal dengan laju lalu di hadapan kenderaan terbabit.
Tindakan penunggang motosikal itu nyaris menyebabkan kemalangan, namun dengan kelajuan umpama ‘pelesit’ itu dia dapat ‘melepaskan diri’ daripada sebarang musibah.
Bagaimanapun lokasi dan waktu kejadian tidak dinyatakan.

Susulan perkongsian itu, rata-rata netizen mengecam tindakan penunggang motosikal yang seolah-oleh sengaja mengundang kemalangan apabila cuba memotong kereta yang sedang memasuki simpang.
“Takkan tak nampak kereta sedang membelok ke simpang ke saja nak uji motosikal boleh pergi laju mana, jangan sampai masuk kubur sudahlah,” tulis Joe Bundle.
Turut meninggalkan komen adalah seorang lagi pengguna dikenali sebagai Ayie Katana.
“Selang berapa saat je lagi nak bertemu dengan ajal, jika tidak pasti sesuatu yang buruk akan menimpa penunggang motosikal tersebut. Kali ini nasib menyebelahi dia,” katanya. -K! ONLINE


Polis buru pemandu Mitsubishi Triton serang jurugambar
30 Oktober 2021, 7:11 pm
SERDANG – Polis memburu seorang lelaki yang dipercayai mengamuk dan memukul cermin topi keledar seorang jurugambar dalam kejadian di Jalan Besar Seri Kembangan di sini, kelmarin.
Ketua Polis Daerah Serdang, Asisten Komisioner A. A. Anbalagan berkata, mangsa yang berusia 36 tahun membuat laporan polis susulan kejadian tersebut.
“Pada pukul 4.50 petang kelmarin, mangsa terlibat dalam kemalangan dengan sebuah trak pikap jenis Mitsubishi Triton.
“Mangsa menunggang Yamaha FZ150 sempat memberhentikan kenderaannya tetapi pemandu Triton mengundur dan melanggar mangsa hingga motosikalnya terperosok di bawah kenderaan itu,” katanya dalam satu kenyataan di sini hari ini.
Menurut beliau, semasa berbincang bagi menyelesaikan kemalangan itu, pemandu yang berbadan besar dan bertatu mengamuk lalu memukul cermin topi keledar mangsa hingga retak.
“Mangsa tidak cedera dan akan mendapatkan pengesahan daripada hospital sekiranya terdapat kecederaan dalaman.

“Kejadian itu dirakam menerusi rakaman video papan pemuka kenderaan seorang saksi yang berada di lokasi kejadian,” ujarnya. – K! ONLINE


‘King Myvi’ tunjuk kemampuan
Oleh MOHD RASDAN AHMAD

30 Oktober 2021, 7:49 pm
PETALING JAYA – Betul kata orang, Perodua Myvi mampu meredah apa jua halangan termasuk lebuh raya, hutan, bukit-bukau mahupun sawah.
Bukan itu sahaja, kereta yang diberi nama jolokan ‘king’ ini turut menjadi ikon anak muda kerana kelajuannya yang mampu memotong BMW malah Lamborghini di jalanan.
Terbaharu, satu video tular di media sosial menunjukkan kelebihan king bergerak walaupun berada dalam gear ‘P’.
Bagi kenderaan transmisi automatik, tanda P adalah parking dan tidak boleh bergerak.
Video itu mendapat perhatian pengguna media sosial yang meninggalkan pelbagai komen.
“King biasalah, Ferrari boleh potong inikan pula gear P.

“Baru-baru ini kita boleh tengok king tarik lori, ada juga yang masuk dalam sawah padi. Puas hati siapa ada king ni, serba boleh,” kata Along Karim.
“Ini satu lagi bukti kemampuan Myvi, lain macam kehebatan ini. Belum masuk D (drive) lagi dah bergerak,” kata Adek Mat Mache pula. – K! ONLINE.


Haram sihir penjual paksa pulangkan duit
Oleh AMREE AHMAD

30 Oktober 2021, 6:54 pm
PUTRAJAYA – Umat Islam di negara ini ditegah daripada cuba menggunakan sihir bagi memaksa peniaga tidak jujur untuk memulangkan balik duit pelanggan yang ditipu.
Demikian nasihat yang dikeluarkan Pejabat Mufti Wilayah Persekutuan (PMWP) menerusi Irsyad Al-Fatwa Siri Ke-634 yang diterbitkan menerusi laman sesawang rasminya semalam bagi mengulas isu itu.
“Penggunaan khidmat sihir untuk memaksa penjual ‘refund’ (pulang semula) duit yang telah diambil adalah perbuatan haram walau atas apa alasan sekali pun,” kata kenyataan tersebut.
Ia merujuk persoalan yang tular dalam media sosial baru-baru ini memaparkan tangkap layar perbualan menerusi aplikasi WhatsApp daripada seorang lelaki yang mengugut penjual berkenaan.
Peniaga terbabit dilaporkan terpaksa merayu lelaki berkenaan yang dipercayai antara mangsa ditipunya itu agar segera berhenti menghantar santau mengakibatkannya muntah paku berdarah.
Mengulas lanjut, PMWP berkata, sihir merupakan perbuatan maksiat dan antara dosa besar yang dilafazkan sendiri oleh Rasulullah SAW melalui hadis masyhur diriwayatkan Abu Hurairah.

Baginda ketika ditanya para sahabat ada bersabda dengan maksudnya supaya umat Islam menjauhi tujuh perkara yang boleh membinasakan atau berdosa besar dan antaranya ialah sihir.
Berdasarkan dalil itu, Imam al-Nawawi menjelaskan perbuatan sihir adalah haram dan ulama muktabar bersepakat ia membawa hujah bahawa sihir juga merupakan maksiat paling besar. – K! ONLINE


Wanita terima jambangan wang berjumlah RM26,000
Oleh KOSMO!

30 Oktober 2021, 7:30 pm
JAKARTA – Seorang wanita menerusi aplikasi TikTok baru-baru ini mendedahkan hadiah perkahwinan berupa jambangan wang tunai bernilai 89 juta rupiah (RM25,902) yang diterima oleh rakannya selepas berkahwin, lapor laman berita Suara.com.
Dalam video yang dimuat naik pemilik akaun dengan nama @bicanbyanitamarlina itu, dia menunjukkan jambangan berisi wang tunai yang dibalut kemas dan disusun sehingga mencapai tinggi seorang manusia dewasa.
Wanita tersebut kemudiannya mendapat idea untuk meminta bakal suaminya agar memberikannya hadiah yang sama.
Netizen yang menonton video tersebut kemudian meninggalkan pendapat di ruangan komen.
“Jambangan bunga bernilai sejuta rupiah (RM295) pun belum pernah saya terima, inikan pula jambangan wang begini,” komen seorang netizen.
“Kalau saya, lebih baik wang itu dipindahkan di akaun bank sahaja, namun tidak mengapa kerana yang penting itu adalah wang,” komen seorang netizen lain.

Video tersebut sehingga kini telah mendapat lebih 50,000 tanda suka dengan lebih 600 komen. – AGENSI


Penduduk Korea Utara disaran makan angsa hitam elak kebuluran
Oleh KOSMO!

30 Oktober 2021, 5:23 pm
PYONGYANG – Pemimpin utama Korea Utara, Kim Jong-un menyarankan rakyat negara itu agar memakan daging angsa hitam bagi menangani masalah kekurangan bekalan makanan, lapor akhbar Daily Star kelmarin.
Akhbar rasmi Parti Pekerja Korea, Rodong Sinmun Isnin lalu menerbitkan sebuah artikel yang menyebut bahawa ‘daging angsa hitam sangat enak dan mempunyai nilai perubatan’.
Laporan itu turut mendakwa bahawa pembiakan haiwan itu pada skala industri akan membantu meningkatkan tahap kehidupan orang ramai.
Saranan itu dibuat selepas Ketua Setiausaha Parti Pekerja Korea wilayah Hamgyong Selatan, Ri Jong Nam, secara rasmi melancarkan pusat angsa hitam baharu, Ladang Itik Kwangpho di daerah Jongphyong.
Pemimpin Korea Utara itu percaya angsa hitam merupakan ‘senjata rahsianya’ untuk menangani masalah kekurangan bekalan makanan di negara tersebut.
Jong-un mengisytiharkan krisis bekalan makanan pada musim panas tahun ini, dan mengarahkan pekerja untuk mencari cara baharu bagi mengatasi apa yang disebutnya sebagai ‘krisis makanan yang berterusan.’ – AGENSI


Dua kluster baharu dilaporkan
Oleh SITI A'ISYAH SUKAIMI

30 Oktober 2021, 6:29 pm
PUTRAJAYA – Hanya dua kluster baharu dikenal pasti hari ini dilaporkan di Perak dan Melaka melibatkan kluster kumpulan berisiko tinggi dan kluster tempat kerja.
Kluster tersebut ialah Kluster Jalan Puncak Iskandar di Perak Tengah, Perak dengan tujuh kes positif Covid-19 dan Kluster Industri Batu Berendam 2 di Alor Gajah, Jasin dan Melaka Tengah, Melaka dengan 148 kes.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 5,854 kes harian dilaporkan dengan 13 kes import, menjadikan jumlah kes positif Covid-19 sebanyak 2,466,663 kes.
“Daripada kes harian yang dilaporkan hari ini, 79 kes (1.3 peratus) adalah kategori tiga, empat dan lima serta 5,775 kes (98.7 peratus) kategori satu dan dua.
“Selain itu, terdapat 6,715 kes sembuh dengan keseluruhan kes sembuh daripada Covid-19 sebanyak 2,368,634 kes,” katanya dalam satu kenyataan akhbar hari ini.
Ujarnya lagi, sebanyak 570 kes sedang dirawat di Unit Rawatan Rapi (ICU) dan 293 kes memerlukan bantuan pernafasan. -K! ONLINE


Bajet 2022 mensejahterakan Keluarga Malaysia
30 Oktober 2021, 4:42 pm
PETALING JAYA – Bajet 2022 yang dibentang oleh Menteri Kewangan, Tengku Datuk Seri Zafrul Tengku Abdul Aziz dilihat sebagai mensejahterakan Keluarga Malaysia dalam proses pemulihan ekonomi negara.
Pengarah Eksekutif Kumpulan World Trade Center Kuala Lumpur (WTCKL), Datuk Seri Dr. Irmohizam Ibrahim berkata, bajet kali ini berpaksikan beberapa matlamat seperti memulih kehidupan (Recovery), membina semula daya tahan (Resilience) dan memangkin pembaharuan (Reform).
Menurutnya, terdapat beberapa sektor yang mungkin boleh ditambah baik jika insentif diberikan dengan lebih lagi.
“Peruntukan RM40 bilion untuk geran, jaminan dan ekuiti kepada semua perniagaan hingga syarikat senaraian awam dilihat mungkin boleh menyokong pemulihan industri, namun sekiranya peruntukan itu lebih besar, maka pemulihan akan memberi implikasi yang lebih cepat di samping memberi tumpuan ke arah langkah produktif.
“Sementara itu, peruntukan RM60 juta bagi tujuan promosi dan pelancongan domestik dapat dibesarkan lagi selain RM600 juta untuk pembiayaan sektor pelancongan,” katanya dalam satu kenyataan di sini hari ini.
Tambahnya, jika pengecualian cukai dapat diberikan kepada individu, kumpulan mahupun organisasi yang mahu menggunakan perkhidmatan dalam bagi industri acara pula, ia mampu menarik lebih banyak tarikan di peringkat domestik mahupun antarabangsa.

Dalam pada itu, beliau turut menyatakan, pujian wajar diberikan apabila bajet kali ini dilihat menyantuni dan menghargai rakyat terutamanya jasa barisan hadapan.
“Peruntukan besar bagi Kementerian Pendidikan dan Kementerian Kesihatan adalah baik dalam mengimbangi semula segala yang terkesan akibat pandemik.
“Ia bersesuaian dengan tema ‘Keluarga Malaysia, Makmur Sejahtera’, diharapkan ianya dapat menyokong pemulihan negara kita yang tercinta ini,” ujarnya. – K! ONLINE


Pendaftaran automatik pengundi usia 18 tahun bermula Januari 2022
Oleh ZULKIFLI MANZOR

30 Oktober 2021, 5:08 pm
KUALA LUMPUR – Perdana Menteri, Datuk Seri Ismail Sabri Yaakob memaklumkan pendaftaran automatik untuk pengundi berusia 18 tahun akan bermula pada Januari 2022.
Menurut beliau, ia susulan ketetapan Kabinet memutuskan tidak akan merayu keputusan Mahkamah Tinggi Kuching pada September lalu yang memerintahkan Suruhanjaya Pilihan Raya (SPR) melaksanakan Undi 18 menjelang 31 Disember tahun ini.
“Kerajaan boleh merayu keputusan tersebut, tetapi bagi menghargai dan menghormati anak-anak muda Kabinet memutuskan kita tidak akan merayu keputusan mahkamah.
“Sebenarnya bukan itu sahaja. Bagi menunjukkan keyakinan kerajaan kepada kemampuan anak-anak muda dalam menentukan kepimpinan negara pada masa akan datang, dalam pindaan tersebut umur calon pilihan raya pun akan bermula dari 18 tahun ke atas,” katanya.
Beliau berkata demikian pada Majlis Sambutan Hari Belia Negara 2021 yang diadakan di hotel Grand Hyatt Kuala Lumpur hari ini.
Turut hadir Menteri Belia dan Sukan, Datuk Seri Ahmad Faizal Azumu. – K! ONLINE


Rumah persendirian jadi sarang pelacuran terbongkar
30 Oktober 2021, 5:42 pm
KUALA LUMPUR – Polis menahan enam wanita warga asing dipercayai menjalankan aktiviti pelacuran dalam satu serbuan sebuah premis di Pusat Bandar Utara Jinjang, Kepong di sini semalam.
Ketua Polis Daerah Sentul, Asisten Komisioner Beh Eng Lai berkata, serbuan menerusi Ops Noda dilakukan pada pukul 9.30 malam itu menyaksikan kesemua suspek berusia di antara 26 hingga 48 tahun ditahan setelah disyaki menjadikan premis tersebut sebagai sarang pelacuran.
“Siasatan awal mendapati modus operandi kegiatan tersebut berselindung di sebalik rumah persendirian dan dipercayai baru beroperasi sejak dua minggu lepas.
“Hasil dari tangkapan yang dilakukan, pihak polis turut merampas wang tunai kira-kira RM200, kondom pelbagai jenama, satu unit tablet, satu unit perakam digital, minyak urut dan minyak pelincir,” katanya dalam satu kenyataan di sini hari ini.
Tambahnya, kes disiasat mengikut Seksyen 372B Kanun Keseksaan kerana terbabit dalam aktiviti pelacuran dan Seksyen 39B Akta Imigresen 1959/63 atas kesalahan salah guna permit pekerjaan.
Orang ramai yang mempunyai sebarang maklumat berkenaan kes ini boleh menghubungi Bilik Gerakan Ibu Pejabat Polis Daerah (IPD) Sentul di talian 03-4048 2206. – K! ONLINE


Kerajaan Selangor sasar 100 tapak jualan SAM
Oleh SUBKHI SUDARJI

30 Oktober 2021, 5:49 pm
SEPANG – Kerajaan negeri Selangor menyasarkan kewujudan 100 tapak jualan Selangor Agro Market (SAM) bagi memberi manfaat kepada penduduk setempat mendapatkan barangan asas segar dan meningkatkan pendapatan usahawan setempat.
Pengerusi Jawatankuasa Tetap Infrastruktur & Kemudahan Awam, Pertanian & Perladangan dan Industri Asas Tani, Izham Hashim berkata, sehingga kini sebanyak 31 tapak jualan SAM telah diwujudkan.
Katanya, kewujudan SAM sangat penting bagi mengisi diantara keperluan kedai-kedai biasa dengan pasar tani untuk memberi manfaat kepada pembeli dan juga usahawan.
“Sebenarnya kita semua sedia maklum pelaksanaan SAM terhenti sebelum ini susulan pelaksanaan Perintah Kawalan Pergerakan (PKP).
“Untuk tahun ini sahaja sebelum pelaksanaan PKP kita telah berjaya mewujudkan 31 SAM diseluruh Selangor dengan nilai jualan 350,000 membabitkan 465 usahawan,” katanya pada majlis Program SAM di Taman Tasik Cyberjaya, dekat sini hari ini.
Turut hadir Yang diPertua Majlis Perbandaran Sepang (MPSepang), Datuk Abd Hamid Hussain dan Pengarah Lembaga Pemasaran Pertanian Persekutuan (FAMA) Selangor, Aiada Abdul Rashid.

Justeru, Izham berkata, bagi tahun depan, mereka menyasarkan 100 kewujudan SAM ini atau lebih dari jumlah berkenaan berdasarkan pencapaian daripada tahun-tahun sebelum pelaksanaan PKP.
Katanya, kewujudan tapak SAM ini bergantung kepada maklum balas jabatan mahupun agensi dan wakil rakyat kawasan terbabit. – K! ONLINE


Mayat lelaki kena kelar ditemui dalam kereta
Oleh NOOR HASLIZA NUSI

30 Oktober 2021, 5:33 pm
GEORGE TOWN – Seorang lelaki ditemui mati dalam keadaan berlumuran darah dengan kesan kelar pada leher di dalam sebuah kereta di tempat letak kenderaan sebuah pasar raya besar di Gelugor, di sini semalam.
Difahamkan, mayat lelaki berusia 48 tahun itu dijumpai di tempat duduk pemandu oleh orang awam yang melalui kawasan tempat meletak kereta aras satu kira-kira pukul 7.15 malam.
Turut ditemui adalah sebilah pisau di dalam genggaman tangan kiri mangsa.
Pasukan bomba mengambil masa kurang lima minit untuk membantu membuka pintu kereta jenis Toyota Camry berkenaan.
Ketua Balai Bomba dan Penyelamat Jalan Perak, A’Azelan Hassan berkata, pihaknya menerima panggilan bagi bantuan membuka pintu kereta itu pada pukul 7.34 petang dan tiba kurang 10 minit kemudian.
Menurutnya, sebaik tiba di lokasi kejadian, pihaknya mendapati berlaku kejadian cubaan membunuh diri melibatkan seorang lelaki di dalam sebuah kereta.

“Kematian lelaki itu disahkan oleh pihak Kementerian Kesihatan (KKM) yang terlebih dahulu tiba.
“Tindakan anggota adalah membuka pintu kereta dengan menggunakan peralatan khas kurang lima minit. Mayat kemudiannya diserahkan kepada pihak polis untuk tindakan selanjutnya,” katanya di sini hari ini. – K! ONLINE


Penggiat kreatif tempatan tidak dipinggir
Oleh MOHD. HUSNI MOHD. NOOR

30 Oktober 2021, 4:37 pm
PUTRAJAYA – Penggiat industri kreatif tempatan disaran supaya lebih agresif bagi menjana semula pendapatan menerusi peruntukan keseluruhan RM288 juta yang dikhususkan untuk industri kreatif menerusi Bajet 2022 dibentangkan semalam.
Menteri Komunikasi dan Multimedia, Tan Sri Annuar Musa berkata, beliau memahami bahawa industri kreatif adalah sektor yang paling terkesan dan menjejaskan lebih sejuta penggiat seni.
Beliau berkata, pelbagai inisiatif akan diteruskan tahun hadapan bagi merancakkan semula aktiviti industri kreatif yang diselia Perbadanan Kemajuan Filem Nasional Malaysia (Finas), Agensi Pembangunan Ekonomi Seni Budaya (Cendana) dan MyCreative Ventures.
“Menerusi peruntukan berjumlah RM188 juta, pelbagai inisiatif akan diteruskan termasuk Dana Kandungan Digital, Projek Kandungan Multimedia Digital, Insentif Filem, Program Perkasa Modal Insan dan perlindungan Pertubuhan Keselamatan Sosial (Perkeso) kepada golongan artis.
“Kementerian juga akan menjayakan program RIUH Keluarga Malaysia melalui Dana Padanan Pinjaman Pelaburan berjumlah RM20 juta yang mana turut menawarkan 5,000 peluang pekerjaan baharu,” katanya menerusi satu kenyataan hari ini.
Annuar berkata, beliau juga pasti peruntukan sebanyak RM30 juta melalui Skim Padanan Pinjaman Pelaburan bagi inisiatif Platform Animasi Negara dapat mengetengahkan lebih banyak animasi tempatan ke persada antarabangsa.

Ujarnya, geran padanan RM50 juta bagi melaksanakan inisiatif seni dan budaya pula dijangka dapat memacu pemulihan serta menjana semulaekonomi industri kreatif negara.
Menurutnya, pengecualian duti hiburan ke atas aktiviti hiburan termasuk panggung wayang di semua Wilayah Persekutuan dan lanjutan pengecualian cukai pelancongan sehingga 31 Disember 2022 juga bakal memberi kelegaan kepada pihak yang terlibat. – K! ONLINE


Tabika Kemas bakal jalani transformasi digital
Oleh MOHD. RAFIE AZIMI

30 Oktober 2021, 6:20 pm
ALOR SETAR – Jabatan Kemajuan Masyarakat (Kemas) akan melaksanakan Pelan Transformasi Digital Pendidikan Awal Kanak-Kanak di 11,000 Taman Bimbingan Kanak-Kanak (Tabika) Kemas di seluruh negara, tahun hadapan.
Menteri Pembangunan Luar Bandar, Datuk Seri Mahdzir Khalid berkata, pelan transformasi digital itu diharap menjadi aspirasi pembangunan bakat digital kanak-kanak di Tabika Kemas.
Katanya, usaha itu dijangka memberi manfaat kepada hampir 200,000 pelajar di Tabika Kemas pada masa akan datang.
“Pelan ini merangkumi beberapa strategi antaranya memperluaskan pembekalan peralatan digital seperti televisyen pintar, komputer dan akses internet bagi mewujudkan persekitaran digital Tabika Kemas.
“Pelan itu juga akan memperkasakan pembangunan kandungan bahan pengajaran dan pembelajaran digital melalui kerjasama strategik pelbagai pihak,” katanya.
Beliau berkata demikian pada sidang akhbar selepas menyempurnakan Majlis Penutupan dan Penyampaian Hadiah Hari Potensi Tabika Kemas Peringkat Kebangsaan di Hotel Raia, di sini hari ini.

Terdahulu dalam ucapannya Mahdzir berkata, terdapat beberapa perkara yang perlu diusahakan bagi memastikan pelan tersebut terlaksana antaranya melalui capaian internet yang baik termasuk di kawasan luar bandar. – K! ONLINE


Isteri kesal suami pemalas, hanya tahu memancing, bela burung
Oleh KOSMO!

30 Oktober 2021, 6:30 pm
JAKARTA – Luahan hati seorang isteri dari Indonesia yang kesal dengan sikap pemalas suaminya menjadi tular di media sosial baru-baru ini dengan ramai yang meluahkan rasa simpati kepada wanita itu, lapor laman berita Suara.com semalam.
Curahan hati panjang yang ditulis dalam bahasa Jawa itu dikongsikan oleh akaun Twitter @melianach. Pada mulanya, cerita tersebut dikongsikan oleh sebuah kumpulan laman sosial Facebook, Info Cegatan Jogja.
Menerusi luahan hati itu, wanita tersebut menjelaskan bahawa suaminya merupakan seorang penganggur, menyebabkan dia terpaksa membanting tulang bagi menyara kehidupan mereka.
Dia juga terpaksa menanggung perbelanjaan motosikal dan membeli susu anak.
Suaminya pula seharian hanya melakukan hobinya iaitu memancing dan memelihara burung.
Malah, lelaki itu juga amat marah sekiranya diberi nasihat berkenaan hobinya itu dengan menyatakan bahawa membela burung dan memancing merupakan keutamaan dalam hidupnya.

Luahan hati si isteri mendapat perhatian netizen yang kemudiannya berkongsi pendapat di ruangan komen.
“Ini merupakan fenomena suami pemalas, isteri bekerja,” tulis seorang netizen.
“Adik saya pernah dimarahi kerana bergurau dengan mengatakan mahu membiarkan isterinya sahaja yang bekerja,” tulis seorang netizen lain. – AGENSI


Nilai eksport coklat meningkat RM650 juta
Oleh NOR SHAFAWATI YUP

30 Oktober 2021, 4:23 pm
SEREMBAN – Produk coklat buatan Malaysia diterima baik di luar negara dan menyumbang kepada sektor hiliran industri koko apabila nilai eksport produk itu menunjukkan peningkatan kepada RM650 juta sehingga bulan Ogos tahun ini.
Menteri Perusahaan Perladangan dan Komoditi, Datuk Zuraida Kamaruddin berkata, perolehan nilai eksport coklat itu telah meningkat sebanyak 11 peratus berbanding RM585.6 juta pada tempoh yang sama tahun lalu.
“Ketika ini, pasaran global coklat bernilai RM120 bilion dan Malaysia hanya mengeluarkan RM 7 bilion produk semi koko manakala bagi produk coklat siap diproses adalah RM650 juta.
“Maknanya potensi pasaran koko ada banyak lagi yang boleh dimanfaatkan dan saya menyeru Lembaga Koko Malaysia (LKM) untuk memfokuskan kepada produk yang boleh dikomersialkan dan dijual di luar negara sekali gus memberikan hasil,” katanya dalam sidang akhbar di sini hari ini.
Dalam pada itu, mengulas mengenai perkembangan kemasukan pekerja asing dalam sektor perladangan kelapa sawit, Zuraida memberitahu, sebanyak 5,000 pekerja asing akan masuk secara berfasa bermula 15 November depan.-K! ONLINE


Peruntukan kemudahan internet legakan penduduk PPR
Oleh AIMUNI TUAN LAH

30 Oktober 2021, 3:31 pm
GUA MUSANG – Sebanyak 800 keluarga di Program Perumahan Rakyat (PPR) Gua Musang berharap peruntukan RM30 juta untuk kemudahan internet di 40 kawasan perumahan dalam Bajet 2022 yang dibentangkan semalam mampu memberi manfaat kepada mereka.
Ini kerana, penduduk di kawasan tersebut berdepan masalah liputan internet dan telekomunikasi yang lemah sejak ia dibuka lima tahun lalu terutamanya di dalam rumah.
Masalah itu turut menyukarkan Pengajaran dan Pembelajaran di rumah (PdPR) murid dan pelajar sepanjang pelaksanaan Perintah Kawalan Pergerakan (PKP) lebih setahun lalu.
Imam Masjid Al-Hidayah PPR Gua Musang, Mat Nawi Mohd. Noor, 60, berkata, penghuni PPR itu berharap dapat merasai manfaat peruntukan kemudahan internet.
Katanya, sebelum ini, mereka perlu menjelajah di setiap kawasan rumah untuk mencari liputan internet.
“Capaian internet yang lemah di dalam rumah sedikit sebanyak melunturkan semangat anak-anak yang masih bersekolah untuk mengikuti PdPR.

“Kadang-kala, kami perlu berada di luar rumah seperti di tepi pintu atau lorong kaki lima untuk mencari liputan yang baik,” katanya ketika ditemui pemberita di sini hari ini.-K! ONLINE


Penyelam hilang di Pulau Selat Kering
Oleh ABDUL RAZAK IDRIS

30 Oktober 2021, 3:19 pm
KLANG – Seorang penyelam dilaporkan hilang selepas melakukan aktiviti selaman di perairan Pulau Selat Kering, semalam.
Mangsa dikenali Roslan, 45, disedari hilang pukul 11.40 pagi oleh empat rakannya yang turut melakukan selaman.
Pengarah Maritim Malaysia (APMM) Selangor, Kepten Maritim Mohd. Rosli Kassim berkata, usaha pencarian kemudiannya dilakukan rakan-rakan mangsa namun bot yang mereka naiki telah mengalami kerosakan.
Katanya, pihaknya yang menerima maklumat menemui bot mereka di tepi pantai Pulau Ketam namun tidak dapat merapat berikutan keadaan air yang surut.
“Bot mangsa berjaya dibaiki pukul 6.20 petang semalam oleh bot daripada Royal Yacth Club sebelum dibawa pulang ke Jeti Yacth Club.
“Operasi mencari dan menyelamat (Carilamat) yang diteruskan pukul 7 pagi ini dengan mengatur gerak Kapal Maritim (KM) DANGA dan bot Kilat 20 dan saha pencarian mangsa masih teruskan sehingga kini.,” katanya dalam kenyataan hari ni. -K!ONLINE


Insentif diskaun beri manfaat 1.67 juta peminjam PTPTN
30 Oktober 2021, 4:33 pm
PETALING JAYA – Insentif diskaun bayaran balik seperti yang diumumkan kerajaan dalam Bajet 2022 semalam, akan memberi manfaat kepada 1.67 juta peminjam Perbadanan Tabung Pendidikan Tinggi Nasional (PTPTN).
PTPTN dalam satu kenyataan berkata, ia jelas menunjukkan kerajaan dan pihak PTPTN sentiasa prihatin kepada para peminjam terutamanya ketika pandemik Covid-19 masih melanda negara.
Katanya, peminjam yang hendak membuat penyelesaian penuh pinjaman atau bayaran balik sekurang-kurangnya 50 peratus daripada baki hutang dalam sekali bayaran perlu mendapatkan pengesahan baki hutang melalui portal rasmi PTPTN di www.ptptn.gov.my atau menghubungi Eksekutif Pemasaran PTPTN mulai 1 November ini.
“Selain itu, peminjam yang ingin membuat bayaran melalui potongan gaji atau debit terus hendaklah membuat permohonan secara dalam talian melalui potongan gaji di https://www.ptptn.gov.my/potonggajionline/ atau debit terus di https://www.ptptn.gov.my/direct_debit/direct_debit.html.
“Peminjam yang sedang membuat bayaran balik pinjaman melalui potongan gaji atau debit terus juga layak mendapatkan diskaun 10 peratus tertakluk kepada bayaran balik yang diterima oleh PTPTN bermula 1 November tahun ini hingga 30 April 2022,” katanya di sini hari ini.
Tambahnya, insentif diskaun akan dikemaskini di dalam akaun pinjaman peminjam pada akhir setiap bulan dan mereka boleh membuat semakan penyata mulai tujuh haribulan pada bulan yang berikutnya.

Katanya, PTPTN sebagai agensi di bawah Kementerian Pengajian Tinggi (KPT) berharap agar para peminjam terus menyokong usaha kerajaan dalam melestarikan dana pembiayaan pendidikan dengan melaksanakan tanggungjawab membayar balik pinjaman untuk pendidikan generasi akan datang.
Semalam, Kosmo! melaporkan, Menteri Kewangan, Tengku Datuk Seri Zafrul Tengku Abdul Aziz, dalam Pembentangan Bajet 2022 berkata, kerajaan bersetuju memberikan diskaun bayaran balik pinjaman PTPTN bermula 1 November ini hingga 30 April 2022.
Katanya, diskaun sebanyak 15 peratus diberikan atas baki hutang untuk penyelesaian penuh pinjaman; kedua, diskaun 12 peratus untuk bayaran sekurang-kurangnya 50 peratus daripada baki hutang dalam sekali bayaran; dan ketiga, diskaun 10 peratus untuk bayaran balik melalui potongan gaji atau debit terus mengikut jadual. – K! ONLINE


Berhenti cemuh ‘Karen’, dia tak sihat – Harith Iskander
Oleh MOHD. HAIKAL ISA

30 Oktober 2021, 3:26 pm
PETALING JAYA – Pelawak Harith Iskander menasihatkan orang ramai supaya tidak sewenang-wenangnya menyalahkan seorang wanita berstatus pelancong asing yang didakwa enggan memakai pelitup muka ketika memasuki butik mewah di sebuah pusat beli-belah ibu kota baru-baru ini.
Harith atau nama lengkapnya, Harith Iskander Musa berkata, wanita itu mungkin tidak sihat dan sedang berperang dengan gejolak jiwa sendiri.
“Kita patut berhenti ‘demonizing’ (mengutuk) wanita (warga asing) yang menyebabkan kekecohan di luar butik Dior itu.
“Dia kelihatan ‘tidak sihat’ dan secara terangnya, sedang berdepan dengan demons (suara jahat) dirinya sendiri,” katanya menerusi satu ciapan dalam Twitter.
Sekadar berkongsi pendapat peribadi, Harith yang pernah dinobatkan sebagai Funniest Person In The World pada Disember 2016 berharap, wanita tersebut berada dalam keadaan selamat dan dilindungi.
“Saya percaya dia ada anak (keluarga) dan dengan itu, saya berharap mereka semua selamat dan dilindungi. Move on (teruskan hidup),” coretnya seraya menyelitkan tanda pagar #JustMyOpinion dalam ciapan yang dimuat naik.

Terdahulu, seorang wanita kulit putih yang digelar sebagai ‘Karen’ oleh warganet mengundang rasa marah orang ramai selepas dia dilihat cuba mencabar prosedur operasi standard (SOP) ditetapkan oleh kerajaan.
Kononnya, hak dirinya sebagai pengguna dan pembeli untuk memasuki jenama butik terkemuka dinafikan kerana keengganannya memakai pelitup muka sedangkan di Malaysia, memakai ‘mask’ di tempat awam merupakan satu kemestian bagi membendung penularan Covid-19.
Tindakannya yang tular dalam media sosial mendapat perhatian Menteri Kesihatan, Khairy Jamaluddin.
Ciap Khairy menerusi Twitter: “Bila berada di Rome, ikut cara Roman. Bila di Malaysia, tolong ‘mask up’ tanpa mengira peraturan di tempat lain.”
Sekadar info, perkataan Karen merujuk slanga mencemuh seorang wanita kulit putih pertengahan umur menjengkelkan, pemarah dan rasis yang menggunakan keistimewaannya untuk mendapatkan apa diinginkan dan suka mengawasi tingkah laku orang lain. – K! ONLINE


Pengeluaran KWSP penuhi ruangan komen FB Najib
Oleh MOHD RASDAN AHMAD

30 Oktober 2021, 3:56 pm
PETALING JAYA – “Minta tolong Datuk Seri (Najib), kami mahu RM10,000 (pengeluaran Kumpulan Wang Simpanan Pekerja).”
Itulah komen yang ditinggalkan seorang pengguna media sosial di akaun Facebook bekas Perdana Menteri, Datuk Seri Najib Tun Razak.
Ahli Parlimen Pekan itu memuat naik status mengenai maklum balas rakyat yang berasa kecewa dan tidak kurang yang berterima kasih berhubung pembentangan Bajet 2022 yang diumumkan semalam.
“Tengah hari atau petang Isnin ini free (lapang)? Saya akan berucap di Parlimen. Tak apa. Luahkan kat sini (ruangan komen Facebook) juga.
“Saya baca. Saya kumpul. Saya suarakan di Parlimen. Yang mana baik, kita sokong. Yang mana kurang, kita betulkan. Yang mana zalim, kita lawan,” jelas Najib.
Menjengah di ruangan komen, ternyata ramai yang meminta agar Najib mengetengahkan mengenai pengeluaran wang RM10,000 KWSP secara one-off.

Tangkap layar antara komen orang ramai yang meminta RM10, 000 pengeluaran KWSP diluluskan.
“Kami mahu KWSP membenarkan pengeluaran i-Bunga RM10,000 ‘lump sum’ tanpa syarat,” kata Hussaini Amran.
“Datuk Seri Najib Razak tolong kami suarakan pengeluaran KWSP dan cadangan mengenai skim i-survive. Saya harap sangat (pembentangan) sebut mengenai cadangan ni tetapi tak dilaksanakan kerajaan Keluarga Malaysia.
“Bersuara Datuk Seri bagi pihak kami kerana hanya Datuk Seri sahaja yang faham dan sentiasa peka terhadap rakyat. Hutang kami masih banyak tertunggak,” jelas Mohd Nizam.
“M40 dipinggirkan, penjawat awam dapat one-off, swasta macam mana pula? Sekurang-kurangnya lulus i-Citra secara one-off. Kita tunggu DSN suarakan di Parlimen,” kata Muralitharan Ramachandran. – K! ONLINE.


Kes bawah 6,000
Oleh SITI A'ISYAH SUKAIMI

30 Oktober 2021, 3:34 pm
PUTRAJAYA – Kes harian negara merekodkan di bawah angka 6,000 dengan 5,854 kes hari ini,menjadikan jumlah kes positif Covid-19 sebanyak 2,466,663 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://t.co/aIQttvCbIP.
“Data setiap hari bagi laman CovidNow adalah dikemas kini sekali gus selepas tengah malam,” katanya pada ciapan Twitter di sini hari ini. -K!ONLINE


Kerajaan negeri bantu bina surau di Sungai Gapes
Oleh ASLIZA MUSA

30 Oktober 2021, 3:26 pm
LENGGONG – Kerajaan negeri akan membantu merealisasikan harapan penduduk Islam di Perkampungan Orang Asli Sungai Gapes, Sahom dekat Kampar yang menginginkan sebuah surau dibina di kawasan tersebut.
Menteri Besar, Datuk Saarani Mohamad berkata, pembinaan surau berkenaan bagi memenuhi keperluan masyarakat Islam di kawasan itu yang semakin berkembang.
Katanya, ketika ini masyarakat Islam di kampung tersebut menumpang rumah penduduk untuk solat berjemaah dan kegiatan dakwah.
“Saya telah hubungi pengarah Jabatan Kemajuan Orang Asli (Jakoa) dan beliau telah mendapat maklumat daripada Pembantu Hal Ehwal Agama Islam yang bertugas di sana memang ada keperluan untuk membina sebuah surau di situ.
“Insyaallah, kerajaan negeri bersetuju dan kita akan sempurnakan hajat untuk membina sebuah surau sebagai kegunaan masyarakat islam dalam kalangan Orang Asli di perkampungan itu,” katanya ketika merasmikan Program Khidmat Bakti Masyarakat Jabatan Kastam Diraja Malaysia (JKDM) Perak di Dewan Merdeka Lenggong di sini hari ini.-K! ONLINE


Saya bukan buka pekung sendiri – Lil J
Oleh HANISAH SELAMAT

30 Oktober 2021, 4:14 pm
PETALING JAYA – Tiada niat cetus gimik, sebaliknya pengakuan bakat baharu, Lil J, 22, mengenai kemurungan dihadapi yang berpunca daripada kehilangan kasih bapa adalah bagi menyuntik kesedaran.
Katanya, pendedahan tersebut yang disifatkan tabu bagi segelintir individu diharap dapat membantu insan senasib untuk segera mendapatkan bantuan berbanding memendam perasaan sehingga kesihatan mental memburuk.
“Mungkin ramai yang tak tahu, saya telah kehilangan figura seorang bapa sejak kecil hingga terdapat ruang kosong dalam hati yang tak mungkin dapat diisi sesiapa.
“Agak peribadi untuk saya dedahkan tetapi mereka yang pernah melalui pengalaman sama pasti mengerti apa yang cuba saya kongsikan.
“Pada masa sama, saya yakin masih ramai di luar sana yang skeptikal mengenai pendedahan kisah keluarga selain menyangkanya sebagai cubaan mendedahkan pekung sendiri.
“Dalam keadaan begini, saya harap semua faham perkongsian yang saya lakukan adalah untuk membantu insan senasib,” ujar pemilik nama penuh Rvijay Raj itu.

Lil J berkongsi luahan pengalaman hidupnya yang digarap menerusi lagu berjudul Keliru yang juga hasil duet dengan teman sebumbung di Rocketfuel Entertainment, Ara Johari.
Namun situasi negatif yang melanda kehidupan bertukar manis apabila meraih perhatian komposer dan ikon hiphop, Malique bersama Siqma yang menawarkan kolaborasi menghasilkan single.
“Saya terkejut apabila dimaklumkan Siqma menyuarakan hasrat untuk bekerjasama selepas mengikuti sesi siaran langsung dalam media sosial saya dan Ara berkongsi mengenai tekanan perasaan.
“Ditambah dengan kesediaan Mr. General (Malique) yang turut memaklumkan mereka mempunyai material yang sesuai dengan situasi saya lalui.
“Sudah tentu peluang sebegini sukar ditolak sekali gus menjadi satu penghormatan buat saya dan Ara apabila dapat menyanyikan lagu komposer hebat.
“Apabila masuk studio dan membawakan dendangan itu sepenuh hati dengan ditemani Ara, saya dapat hayati kerana lagu ini mendedahkan emosi seperti saya alami,” kongsinya lagi.
Sementara itu, penyanyi merangkap pencipta lagu berusia 22 tahun itu meluahkan rasa terharu apabila Ara, penyanyi yang dikenalinya sejak lima tahun lalu itu tampil membantu tanpa dipinta.
“Ketika berdepan emosi yang tenggelam timbul, saya mula menyendiri dan kemudian lari daripada media sosial membuatkan Ara yang peka menghubungi saya.
“Dari situ timbul idea supaya saya bertemu peminat secara maya untuk sesi berkongsi cerita. Sejak itu, emosi saya bertambah baik dan hikmah di sebaliknya adalah kolaborasi dengan Ara, Malique serta Siqma.
“Idea di sebalik single ini datangnya daripada saya sendiri. Sudah lama saya pendam hasrat untuk menceritakan pengalaman hidup sewaktu membesar dan masalah yang saya lalui melalui sebuah lagu,” katanya. – K! ONLINE


Bomba bawa turun pendaki maut di Gunung Datuk
Oleh NOR AINNA HAMZAH

30 Oktober 2021, 4:27 pm
REMBAU – Pasukan penyelamat diketuai pasukan bomba membawa turun seorang pendaki yang dipercayai meninggal dunia semasa dalam perjalanan Trans Naning di Gunung Datuk, di sini pagi tadi.
Mangsa, Mohd Azam Che Mat, 45, yang merupakan pekerja sebuah kilang di Seremban disahkan meninggal dunia oleh pasukan paramedik sebaik dibawa turun ke tapak kaki Gunung Datuk pada pukul 2.20 petang.
Menurut Ketua Balai Bomba dan Penyelamat Rembau, Penolong Penguasa Bomba Mohd Arif Ahmad Osasi, pasukannya menerima maklumat pada pukul 9.28 pagi dan kebetulan anggota Pasukan Khas Taktikal Operasi Penyelamat Malaysia (STORM) sudah berada di lokasi berikutan terdapat dua program dijalankan di Gunung Datuk.
“Mangsa dilaporkan sudah tidak sedarkan diri kira-kira 300 meter dari puncak Gunung Datuk di mana mangsa bersama 18 ahli kumpulan yang lain sedang menuju ke Gunung Gagak.
“Pasukan penyelamat bersama sukarelawan keseluruhannya seramai 30 orang bergilir-gilir mengusung mangsa turun dari puncak gunung setinggi 884 meter dari aras laut,” katanya ketika ditemui di Tapak Kaki Gunung Datuk, di sini, hari ini.-K! ONLINE


Idris dikuarantin, kontak rapat pesakit Covid-19
Oleh MOHD. HUSNI MOHD. NOOR

30 Oktober 2021, 2:50 pm
PUTRAJAYA – Menteri di Jabatan Perdana Menteri (Hal Ehwal Agama), Idris Ahmad kini terpaksa menjalani kuarantin di rumah selepas mempunyai kontak rapat dengan individu positif Covid-19.
Menurutnya, beliau sepatutnya bertolak ke Sabah pagi tadi bagi penyerahan Kompleks Mahkamah Syariah Sabah di Kota Kinabalu selain melakukan kunjungan hormat ke atas Ketua Menteri Sabah Datuk Seri Hajiji Mohd Nor, namun terpaksa menangguhkan perkara itu.
Gambar dimuat naik Idris di Facebook hari ini.
“Pagi ini pakai gelang kerana kontak rapat sahabat yang positif. Alhamdulillah setakat ini tidak ada apa-apa gejala.
“Saya kena kuarantin hingga 3 November ini, Insya-Allah 4 November baru bebas,” katanya menerusi hantaran di Facebook hari ini.
Idris berkata, buat masa ini, segala urusan kerja dilakukan dari rumah sepanjang menjalani tempoh kuarantin. – K! ONLINE


70 peratus orang muda beli rumah Residensi Pauh Permai
Oleh ISWAN SHAFIQ ISA

30 Oktober 2021, 2:32 pm
SEBERANG PERAI – Sebanyak 70 peratus pembeli unit kediaman Residensi Pauh Permai, Permatang Pauh di sini terdiri daripada kalangan golongan muda yang berusia dalam lingkungan 25 hingga 35 tahun membabtikan 694 unit daripada keseluruhan 985 unit yang telah dibeli.
Menteri Perumahan dan Kerajaan Tempatan, Datuk Seri Reezal Merican Naina Merican berkata, perkembangan positif itu menunjukkan projek perumahan yang dibangunkan oleh Perbadanan PR1MA Malaysia (PR1MA) kini berjaya menarik pembeli muda.
“Sehingga kini, PR1MA sebagai sebuah agensi telah dapat membangunkan sebanyak 61 buah projek di seluruh negara yang merangkumi kira-kira 49,000 unit kesemuanya.
“Untuk Pulau Pinang pula khususnya, Residensi Pauh Permai seluas 7.52 ekar (3.04 hektar) dengan 1,017 unit ini boleh dianggap sebagai anak sulung PR1MA di negeri ini dan insya-Allah akan ada lagi selepas ini,” ujar beliau kepada pemberita hari ini.
Residensi Pauh Permai yang lengkap dengan pelbagai kemudahan termasuk kolam renang, taska, dewan serbaguna dan sebagainya itu secara keseluruhannya boleh dimiliki pada harga di antara RM250,000 hingga RM275,000. – K! ONLINE


Eks Gerak Pantas uji kesiagaan 10 Bgd Para
Oleh KOSMO!

30 Oktober 2021, 3:03 pm
KUALA LUMPUR – Tahap kesiagaan pasukan 10 Briged Para (10 Bgd Para) sebagai ketumbukan utama Tentera Darat dalam Pasukan Aturgerak Cepat (PAC) diuji melalui pelaksanaan Eksesais (Eks) Gerak Pantas Siri 25/2021 di kawasan pantai Timur Semenanjung baru-baru ini.
Latihan simulasi perang itu berlangsung selama 10 hari berakhir Khamis lalu diketuai Panglima 10 Bgd Para, Brigedier Jeneral Khairul Azmizal Ahmad Natal.
Tentera Darat menerusi hantaran dalam laman Facebook rasmi memberitahu, fokus utama eksesais adalah untuk menilai tahap kompetensi dan kesiagaan PAC mengikut fasa-fasa yang ditetapkan sehingga atur gerak taktikal.
Menurut paparan itu, tumpuan eksesais pada aturgerak 10 Bgd Para apabila digugurkan di belakang garisan musuh melibatkan penyusupan taktikal tim pandura, penerjunan tempur statik serta guguran kelengkapan logistik.
“Ketumbukan ini turut diaturgerak secara guguran udara dengan melibatkan aturgerak kenderaan dan aset persenjataan sepanjang eksesais berlangsung.
“Ia juga bertujuan menilai tahap kesiagaan operasi batalion-bataliuon yang terlibat benar-benar berada pada tahap tertinggi untuk diaturgerakkan pada bila-bila masa,” ujar paparan tersebut.

Latihan ini adalah sejajar dengan tonggak pertama perintah ulung Panglima Tentera Darat ke-28 iaitu kelangsungan misi dan kesiagaan dengan memberi penumpuan kepada peningkatan tahap kesiagaan, kompentensi dan aset Tentera Darat.-K! ONLINE


MEDAC tubuh jawatankuasa pantau keberkesanan agihan peruntukan
Oleh MOHAMAD NAUFAL MOHAMAD IDRIS

30 Oktober 2021, 3:16 pm
KUALA SELANGOR – Kementerian Pembangunan Usahawan dan Koperasi (MEDAC) akan menubuhkan sebuah jawatankuasa pemantau bagi meneliti pelaksanaan peruntukan bajet 2022 diterimanya dapat disalurkan secara efisyen kepada kumpulan sasaran.
Menterinya, Tan Sri Noh Omar berkata, beliau secara peribadi tidak mahu mendengar keluhan golongan rakyat ( usahawan, peniaga) yang tidak menerima peruntukan itu walaupun telah diumumkan semalam.
Katanya, penubuhan jawatankuasa itu juga selaras jawatankuasa pemantau ditubuhkan Kementerian Kewangan oleh Menteri Kewangan, Tengku Datuk Seri Zafrul Tengku Abdul Aziz.
“Saya tidak mahu mendengar keluhan tidak mendapat bantuan dan perkara ini berlaku mereka boleh terus buat aduan kepada kementerian atau pejabat saya.
“Saya mahu jawatankuasa ditubuhkan kementerian ini memastikan peruntukan sampai kepada golontan disasarkan,” katanya ketika berucap merasmikan Karnival Usahawan dan Koperasi 2021 di Padang Astaka, Tanjong Karang, di sini, hari ini.-K!ONLINE


Remaja dikhuatiri lemas bot langgar tunggul kayu
Oleh MUHAMMAD ZIKRI

30 Oktober 2021, 2:54 pm
PONTIAN – Seorang remaja hilang dikhuatiri lemas setelah terjatuh di Sungai Benut berhampiran belakang Pasar Awam Benut, di sini hari ini.
Komander Operasi, Balai Bomba dan Penyelamat (BBP) Pontian, Penolong Penguasa Bomba Azhar Abdul Jalil berkata, pihaknya menerima panggilan kecemasan pada pukul 11.59 pagi sebelum menghantar tujuh anggota ke lokasi kejadian.
Katanya, sebaik Pasukan Keluaran Operasi (PKO) tiba dilokasi, memang benar mangsa telah terjatuh ke dalam sungai dan lemas.
“Siasatan awal mendapat mangsa dikenali sebagai Mohd. Akmal Jamaluddin berusia 17 tahun. Operasi mencari masih diteruskan ketika ini,” ujarnya dalam satu kenyataan disini hari ini.
Difahamkan, mangsa bersama bapanya turun mencari udang di sungai berkenaan dan dalam perjalanan pulang bot yang dikemudi terlanggar tunggul kayu.-K! ONLINE


Jangan sebut nama, televisyen perlu bertanggungjawab – Pak Nil
Oleh MOHD. HAIKAL ISA

30 Oktober 2021, 2:23 pm
PETALING JAYA – “Saya percaya bahawa ilmu, pengetahuan dan pengalaman itulah yang mendewasakan seseorang pengacara itu.”
Demikian komen bernas pengacara berpengalaman, Datuk Aznil Nawawi berkenaan budaya atas gerak kerja sesetengah pengacara yang sepertinya sudah ‘lari’ daripada tugas hakiki kerjaya tersebut.
Tegas Aznil, 59, penting untuk seseorang pengacara atau hos rancangan sebuah program televisyen mengisi dada dengan ilmu, pengetahuan dan pengalaman ketika menjalankan tugas mereka.
Aznil atau mesra disapa sebagai Pak Nil berkata, dia mengerti tugas pengacara yang ada ketikanya perlu memprovokasi tetamu jemputan dalam membincangkan sesuatu topik.
Bagaimanapun ujarnya, provokasi tersebut haruslah ditangani dalam suasana berhemah dan bertanggungjawab.
“Saya memahami kadang-kadang keterujaan semasa mengacara, nak bercerita dengan seronoknya dalam sebuah program. Ada ketika, pengacara berdepan dengan situasi tetamu susah untuk melontarkan suara. Maka, satu caranya adalah dengan melakukan teknik provokasi.

“Peranan itu adakala terpaksa dimainkan bagi membolehkan perbincangan menjadi hidup. Provok supaya tetamu jadi gembira, marah dan kalut untuk memastikan dia bercakap. Tetapi harus dilakukan dengan bertanggungjawab, begitu juga tetamu jemputan itu sendiri,” katanya yang ditemui media pada majlis pelancaran produk baharu Eskayvie Sdn. Bhd., Diffenz Junior di Hotel St. Regis baru-baru ini.
Pengacara yang cukup sinonim dengan program realiti, Akademi Fantasia itu juga menasihatkan agar tetamu undangan perlu berhati-hati dengan setiap butir bicara yang dikeluarkan semasa ditemu bual bagi mengelakkan isu sensitif.
“Contohnya, berkenaan apa yang berlaku baru-baru ini dalam sebuah rakaman program televisyen ada tetamu menyebut nama secara spesifik. Bagi saya, kalau boleh jangan sebut nama.
“Satu lagi, secara umum, stesen televisyen juga bertanggungjawab sunting keluar perkara sensitif. Apapun, kita belajar dan jangan ulang benda yang berlaku. Saya sendiri pun masih lagi belajar meski sudah 30 tahun terlibat dalam bidang ini,” katanya.
Baru-baru ini, tular dalam media sosial tentang satu program bual bicara tempatan yang dikecam ramai kerana didakwa tidak sensitif dan sepertinya mempromosi jenaka seksual atau rogol. – K! ONLINE


Zizi takkan buka tudung demi watak, rujuk Mufti
Oleh MOHD. HAIKAL ISA

30 Oktober 2021, 3:14 pm
PETALING JAYA – Menjawab dakwaan penerbit drama Jamu Nesan, Datuk Rafiena yang mengatakan Zizi Kirana banyak kerenah sehingga namanya terpaksa digugurkan dalam projek drama tersebut, penyanyi itu bertegas tidak akan membuka tudung semata-mata untuk karakter ketua mafia.
Getus pemilik nama sebenar, Nur Fazelah @ Zizie Mad Tahil itu, dia tidak akan sesekali berpaling tadah membuka tudung hanya kerana tuntutan lakonan.
Dia turut merujuk Mufti Wilayah Persekutuan atas apa yang berlaku.
“Tak pernah cakap tak nak berlakon atau teruskan penggambaran. Memang dari awal saya suka dengan watak dan cerita drama ini. Tapi perlu selari dengan penampilan saya yang sudah bertudung.
“Saya setuju ambil tawaran ini (watak Madam Zoora) sebab sepatutnya panggambaran selesai sebelum Ramadan,” katanya.
Jelas pelantun lagu Eh itu, penggambaran drama yang diarahkan oleh Datuk Seri Eizlan Yusof itu sepatutnya melabuhkan tirai dua hari sebelum Ramadan. Pada waktu itu, dia masih belum bertudung.

“Ikut jadual asal, penggambaran karakter saya selesai dua hari sebelum Ramadan. Waktu itu memang saya belum bertudung.
“Pun begitu, ketika masuk set, pengarah bertukar dan saya okey sahaja. Disebabkan banyak pertukaran dan perubahan, banyak yang sudah bertukar dan bertambah. Saya tetap ikut tapi masih tak boleh habiskan babak saya sehinggalah penggambaran tertunda,” tuturnya.
Dedah isteri kepada pelakon Yusuf Bahrin itu lagi, apabila penggambaran disambung semula, pihak produksi sudah dimaklumkan bahawa dirinya ketika itu sudah bertudung.
“Dah adakan mesyuarat secara atas talian dan saya ingatkan penggambaran boleh diteruskan dengan penampilan baharu (bertudung).
“Saya diminta pakai rambut palsu sampaikan saya minta pandangan Mufti Wilayah Persekutuan berkenaan apa yang terjadi. Saya tak mahu buka tudung dan mahu mereka (produksi) sesuaikan karakter itu dengan penampilan bertudung ini. Saya minta mereka faham situasi saya sekarang,” katanya.
Zizi berkata lagi, dia memohon pengertian daripada Rafiena yang turut berperanan sebagai penulis skrip drama terbabit.
“Takkan sebab ini (projek drama) saya kena ubah prinsip buka tudung. Dia (Rafiena) juga bertindak sebagai penulis skrip, jadi mungkin boleh tukar ikut situasi semasa. Mufti pun cakap begitu ketika saya minta pandangan,” katanya.
Dalam pada itu, pengurus Ziri, Farahrizan Razak berkata, permasalahan timbul apabila pengurus produksi projek drama tersebut bertukar.
“Baki penggambaran Zizi ada 17 hari lagi. Saya dah beritahu tarikh Zizi dan boleh ‘shoot’ tapi tiba-tiba mereka tukar PM (project manager) pula.
“Mereka tukar PM bukan masalah saya. Tukar siapa pun dalam projek atau produksi itu, saya tak perlu tahu. Saya hanya jaga artis sebab saya berurusan dengan semua sejak awal. Semua bukti ada,” katanya.
Terdahulu, menerusi laporan sebuah portal hiburan, Rafiena mendedahkan dia terpaksa menanggung kerugian besar gara-gara terpaksa menggugurkan nama Zizi daripada projek drama Jamu Nesan yang berbaki 30 peratus sahaja lagi.
Rafiena berkata, disebabkan Zizi sudah bertudung, itu sedikit sebanyak mengganggu aliran penggambaran dan pihaknya terpaksa menggantikan posisi penyanyi itu dengan Didi Astillah untuk menjayakan watak Madam Zoora, seorang ketua mafia. – K! ONLINE


15,200 premis perniagaan disasar tawar transaksi e-Dompet
Oleh MOHD AZLI ADLAN

30 Oktober 2021, 3:12 pm
HULU TERENGGANU – Program Inisiatif Pendigitalan Sektor Peruncitan (Redi) yang menggalakkan transaksi menerusi aplikasi e-Dompet akan diperluas kepada 15,200 premis perniagaan kecil di seluruh negara menjelang tahun hadapan.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, program itu disasar kepada peniaga pasar tani, pasar malam, pasar borong, restoran, medan selera, gerai, kedai runcit khususnya di luar bandar.
“Ia seiring dengan Rangka Tindakan Ekonomi Digital Malaysia (MyDigital) yang dilancarkan pada 19 Februari lalu.
“Sebenarnya, Redi telah bermula di tapak Pasar Tani Presint 2, Putrajaya pada 6 April lalu namun program itu tergendala seketika ekoran peningkatan kes jangkitan Covid-19 pada masa itu,” katanya selepas melancarkan Redi peringkat Kuala Berang di sini hari ini.
Rosol berkata, pelancaran Redi di Kuala Berang tersebut bakal merancakkan perluasan program tersebut di semua kawasan pihak berkuasa tempatan (PBT) lain khususnya di luar bandar seluruh negara
Beliau memberitahu, transaksi menggunakan e-Dompet telah meningkat 89 peratus sebanyak RM468 juta dalam tempoh enam bulan pertama tahun ini berbanding cuma RM247 juta bagi tempoh sama pada tahun lalu.

“Sehubungan itu, program Redi perlu sebagai momentum kepada agenda digitalisasi negara terutama dalam kalangan pemain industri sektor peruncitan luar bandar,” katanya. – K! ONLINE


‘Cap’ topi keledar harga RM15, 000?
Oleh KOSMO!

30 Oktober 2021, 2:28 pm
PETALING JAYA – Mungkin orang yang kurang meminati bidang permotoran tidak faham dan ‘tidak kenal barang’.
Namun walaupun tidak kenal barang, tetapi harga ‘cap’ topi keledar sehingga mencecah harga belasan ribu boleh kita ibaratkan sebagai tidak berapa cerdik.
Terbaru, harga ‘cap’ topi keledar dari jenama terkenal Bell berwarna kuning di raja yang dikatakan cukup ‘rare’ ini ditawarkan pada harga RM15,000.
Harga yang ditawarkan itu kini menjadi pendebatan hangat di media sosial terutamanya di Facebook, ramai yang menganggap harga tersebut langsung tidak masuk akal.
“Apa benda ni, ‘cap’ ni dibuat dari api neraka ke apa? Betul lah aku tak kenal barang rare ke tak rare, tapi harga benda macam ni dah cecah RM15,000 agak keterlaluan bagi aku.
“Biarlah barang tu buruk dekat situ, kalau ada yang beli jugak memang aku tak tahu la nak kata apa,” jelas Shamsul Pokcek.

“Harga RM15,000 ni kalau orang meniaga kecil-kecil dah penuh barang dekat kedai boleh isi. Kalau ada yang minat dan ada duit yang tak tahu nak buang kat mana tu boleh la beli.
” Kalau minat sekalipun bagi pendapat aku jangan lah jadi bodoh yang tidak boleh diajar. Yang jual pun agak-agak la juga kalau nak main harga,” jelas Hafizul Pijo. – K! ONLINE.


Tiga lagi balai bomba baharu dibina di Pahang
Oleh ABDUL RASHID ABDUL RAHMAN

30 Oktober 2021, 2:59 pm
LIPIS – Sebanyak tiga buah balai bomba baharu akan dibina di negeri ini melalui peruntukan dalam Bajet 2022 yang diumumkan semalam bagi memberikan perkhidmatan terbaik kepada rakyat di negeri ini.
Menteri Besar, Datuk Seri Wan Rosdy Wan Ismail berkata, pembinaan balai bomba baharu itu telah diluluskan untuk dilaksanakan di Benta, Lipis; Chenor, Maran dan Gambang di Kuantan.
“Pembinaan balai bomba di kawasan berkenaan menjadi keperluan mendesak kerana jarak balai bomba yang ada adalah jauh, jadi kewujudan balai bomba di lokasi yang lebih dekat dapat membantu memberikan perkhidmatan yang lebih cepat.
“Pada masa ini juga terdapat tiga buah balai bomba sedang dalam proses pembinaan iaitu di Gohtong Jaya, Genting Highlands, Kuala Tahan, Jerantut dan Sungai Lembing, Kuantan,”katanya pada Majlis Perasmian Balai Bomba dan Penyelamat Sungai Koyan di sini hari ini.
Hadir sama, Timbalan Menteri Perumahan dan Kerajaan Tempatan, Datuk Seri Ismail Abd. Muttalib; Pengerusi Jawatankuasa Kerajaan Tempatan dan Perumahan Negeri, Datuk Abd Rahim Muda; Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid dan Pengarah JBPM Pahang, Ir. Wan Mohammad Zaidi Wan Isa.
Menurut Wan Rosdy pada masa ini pihak berkenaan telah mengenalpasti tapak balai bomba baharu berkenaan yang akan dibina sebaik sahaja semua proses berkaitan siap.-K! ONLINE


Ahli KWSP perlu bekerja 4-6 tahun untuk bina semula simpanan
Oleh DALIZA MOHAMED ARIFFIN

31 Oktober 2021, 7:59 pm
PETALING JAYA –  Kumpulan Wang Simpanan Pekerja (KWSP) kini fokus dalam membantu ahli membina semula simpanan  demi masa depan persaraan mereka.
Menurut kenyataan yang dikeluarkan, kemudahan pengeluaran untuk i Lestari, i-Sinar dan juga i-Citra bersifat luar biasa dan ia diperkenalkan berikutan pandemik yang telah memberikan impak besar terhadap ekonomi negara.
Bagaimanapun, pengeluaran tersebut telah mengakibatkan sejumlah RM101 bilion dan disalurkan kepada lebih 7.4 juta ahli, atau lebih daripada separuh jumlah keseluruhan ahli KWSP.
“Walaupun pengeluaran tersebut telah memberi sedikit kelegaan kewangan kepada ahli semasa pandemik dan pelbagai peringkat PKP, tetapi  kini jumlah simpanan yang telah dikeluarkan itu  telah menyebabkan seramai 6.1 juta ahli mempunyai kurang daripada RM10,000 dalam akaun KWSP mereka.
“Daripada jumlah tersebut, seramai 3.6 juta mempunyai kurang daripada RM1,000, seterusnya menjadikan mereka lebih rentan dan tanpa perlindungan persaraan,” katanya.

KWSP menerangkan, kejatuhan dalam jumlah simpanan ini ternyata lebih merisaukan untuk ahli bumiputera,memandangkan seramai 78 peratus  atau lebih tiga perempat telah memohon untuk fasiliti pengeluaran tersebut.

 Akibatnya, seramai 4.4 juta, atau 54 peratus ahli bumiputera kini mempunyai kurang daripada RM10,000 dan dua juta  atau 25 peratus  mempunyai kurang daripada RM1,000.
“Tambahan lagi, pengagihan simpanan telah menjadi semakin tidak saksama yang mana kumpulan  40 peratus terbawah ahli KWSP (lebih kurang lima juta ahli) menyaksikan simpanan mereka jatuh sebanyak 38 peratus kepada hanya RM8 bilion, menjadikan baki simpanan median sebanyak RM1,005.
“Kumpulan 40 peratus pertengahan juga mengalami kejatuhan sebanyak 18 peratus kepada RM155 bilion atau baki median sebanyak RM24,995.
“Hanya kumpulan 20 peratus teratas yang berumur di bawah 55 tahun menyaksikan kenaikan dalam simpanan, namun ini mencapai median berjumlah RM152,043 atau bersamaan dengan hanya RM633 sebulan untuk 20 tahun,” jelasnya.
KWSP menganggarkan ahli perlu bekerja antara empat hingga enam  tahun tambahan untuk membina semula simpanan yang telah dikeluarkan semasa pandemik, yang juga telah mengakibatkan kejatuhan yang ketara dalam peratusan ahli yang mencapai simpanan asas (RM240,000 pada 55 tahun) daripada 36 peratus pada tahun 2020 kepada anggaran 27 peratus pada hujung tahun ini.


Penjual tawar baju kalis santau, saka dan sihir
Oleh KOSMO!

31 Oktober 2021, 8:21 pm
PETALING JAYA – Pelbagai produk ditawarkan di laman sosial kononnya boleh mengelakkan diri daripada sebarang gangguan makhluk halus bermula daripada tangkal, air, minyak sehinggalah ke pakaian.
Terbaharu, tular di laman sosial penjualan baju muslimah dan baju t-shirt yang dikatakan mampu mencegah gangguan mistik tersebut.
Menurut keterangan oleh penjual produk berkenaan, baju yang dijualnya itu di jahit menggunakan kaedah falaq iaitu amat mujarab untuk pesakit mistik seperti saka, sihir dan santau.
Harga yang ditawarkan pula adalah RM313 bagi baju muslimah wanita (blouse), manakala harga ahli adalah RM270 sehelai.
Selain baju wanita, turut ditawarkan adalah baju t-shirt bagi kaum lelaki yang ditawarkan dalam pelbagai saiz bermula saiz S sehingga ke XXL.
Susulan perkongsian iklan terbabit, rata-rata pengguna laman sosial mengecam tindakan penjual terbabit dan menganggap tawaran itu adalah sesuatu yang mengarut dan boleh mendatangkan syirik.

“Dia punya tailor (tukang jahit) mesti kena naik ke langit nak buat baju ni sebab guna kaedah falaq, harga pon melangit jugak,” tulis Nurul Syuhada.
Turut meninggalkan komen adalah seorang lagi pengguna laman sosial dikenali sebagai Azman Man.
“Siapa percaya kepada ‘kuasa’ pakaian ini dia betul-betul sudah sesat dan menyimpang dari agama. Tapi saya yakin mesti ada juga yang akan membelinya nanti,”katanya.-K! ONLINE


Nelayan digalak ceburi bidang usahawan
Oleh MOHAMAD NAUFAL MOHAMAD IDRIS

31 Oktober 2021, 7:43 pm
KUALA SELANGOR – Para nelayan digalakkan berinovasi dan berani mencuba menjadi salah seorang usahawan di negara ini.
Menteri Pembangunan Usahawan dan Koperasi, Tan Sri Noh Omar berkata, ini termasuk usahawan bidang pelancongan khususnya di daerah ini yang kaya tempat dengan tempat-tempat menarik.
Katanya, ini sekaligus mampu memaksimakan keuntungan dan memperbaiki taraf kehidupan mereka.
“Kuala Selangor sentiasa dilawati pelancong dari dalam dan luar negeri, jadi nelayan perlu ambil kesempatan ini.
“Mereka boleh membawa pelancong yang memancing di sekitar sungai ini menggunakan bot mereka, jadikan mereka bot berhias dan lain-lain cabang keusahawanan,” katanya hari ini.
Beliau terdahulu merasmikan Road To Jubli Emas 50 tahun Lembaga Kemajuan Ikan Malaysia (LKIM) peringkat Selangor di Kompleks Perikanan LKIM Kuala Selangor, di sini. -K! ONLINE


JAIS umum ketetapan baru jemaah solat Jumaat esok
Oleh ISKANDAR SHAH MOHAMED

31 Oktober 2021, 9:11 pm
SHAH ALAM – Jabatan Agama Islam Selangor (JAIS) akan mengumumkan beberapa ketetapan baharu termasuk berkaitan jumlah jemaah solat Jumaat di masjid dan surau kebenaran esok.
Pengarahnya, Datuk Mohd. Shahzihan Ahmad berkata, pihaknya menjunjung titah kenyataan Sultan Selangor, Sultan Sharafuddin Idris Shah mengenai perkara itu hari ini.
Katanya, edaran berhubung ketetapan berkenaan akan dimaklumkan kepada institusi bawah kawalan JAIS yang terlibat.
“Ketetapan baharu itu termasuk jumlah  jemaah solat Jumaat, solat Fardhu lima waktu dan aktiviti pengimarahan.
“Selain itu, ia melibatkan ketetapan upacara akad nikah dan urusan jenazah,” katanya dalam kenyataan hari ini.
Tambah Mohd. Shahzihan, siaran media mengenai perkara itu turut akan dikeluarkan serentak esok.

Kosmo! Online terdahulu melaporkan Sultan Selangor, Sultan Sharafuddin Idris Shah menitahkan supaya jumlah ketetapan jemaah dinaikkan bagi solat Jumaat di semua masjid dan surau di negeri ini.
Ini termasuk Masjid Sultan Salahuddin Abdul Aziz Shah di sini boleh menerima kehadiran sehingga 3,500 jemaah berbanding 2,000 orang ketika ini. -K!ONLNE


Sokongan AmBank bantu PKS akan diteruskan
Oleh KOSMO!

31 Oktober 2021, 8:55 pm
PETALING JAYA – AmBank berbesar hati untuk menjadi sebahagian daripada penyokong berterusan kepada kerajaan untuk membantu perusahaan kecil dan sederhana (PKS) berdepan dengan persekitaran ekonomi masih mencabar dan tidak menentu.
Ketua Pegawai Eksekutif Kumpulan AMMB Holdings Berhad., Datuk Sulaiman Mohd. Tahir berkata, melalui bantuan yang diumumkan dalam Bajet 2022 oleh Menteri Kewangan Jumaat lalu pastinya ia akan memberi manfaat kepada PKS dan sekali gus menyumbang kepada ekonomi.
“Skim Syarikat Jaminan Pembiayaan Perniagaan (SJPP) telah membantu beribu-ribu perusahaan kecil dan sederhana (PKS) Malaysia.
“AmBank berbesar hati untuk menjadi sebahagian daripada sokongan berterusan kerajaan kepada PKS dan  melalui jaminan tambahan RM10 bilion yang pastinya akan memangkin pertumbuhan domestik,” katanya dalam kenyataan.
Selain itu, Sulaiman menerangkan, sebagai sebuah bank yang memfokuskan kepada PKS, pihaknya sedar akan keperluan penting bagi mereka untuk mempercepatkan penggunaan pendigitalan.